title: Komisijas Īstenošanas Regula (ES) 2019/1785 (2019. gada 18. oktobris), ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā, Ragusano (ACVN)

text:
                  25.10.2019

                  LV

                  Eiropas Savienības Oficiālais Vēstnesis

                  L 272/136

         KOMISIJAS ĪSTENOŠANAS REGULA (ES) 2019/1785
         (2019. gada 18. oktobris),
         ar ko apstiprina specifikācijas grozījumu, kurš nav maznozīmīgs, attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā, “Ragusano” (ACVN)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 53. panta 1. punkta pirmo daļu Komisija ir izskatījusi Itālijas pieteikumu specifikācijas grozījuma apstiprināšanai attiecībā uz aizsargāto cilmes vietas nosaukumu “Ragusano”, kas reģistrēts saskaņā ar Komisijas Regulu (EK) Nr. 1263/96 (2).

                     (2)

                     Attiecīgais grozījums nav maznozīmīgs Regulas (ES) Nr. 1151/2012 53. panta 2. punkta nozīmē, tāpēc Komisija, piemērojot minētās regulas 50. panta 2. punkta a) apakšpunktu, grozījuma pieteikumu ir publicējusi Eiropas Savienības Oficiālajā Vēstnesī (3).

                     (3)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc šis specifikācijas grozījums būtu jāapstiprina,

               IR PIEŅĒMUSI ŠO REGULU.

            1. pants
            Ar šo tiek apstiprināts Eiropas Savienības Oficiālajā Vēstnesī publicētais specifikācijas grozījums attiecībā uz nosaukumu “Ragusano” (ACVN).

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 18. oktobrī

                  Komisijas

                  un tās priekšsēdētāja vārdā –

               Phil HOGAN
               Komisijas loceklis

            (1)  OV L 343, 14.12.2012., 1. lpp.

            (2)  Komisijas 1996. gada 1. jūlija Regula (EK) Nr. 1263/96, ar ko papildina pielikumu Regulai (EK) Nr. 1107/96 par ģeogrāfiskās izcelsmes norāžu un cilmes vietu nosaukumu reģistrāciju saskaņā ar procedūru, kas izklāstīta Regulas (EEK) Nr. 2081/92 17. pantā (OV L 163, 2.7.1996., 19. lpp.).

            (3)  OV C 216, 27.6.2019., 17. lpp.


title: Komisijas Īstenošanas regula (ES) 2019/1786 (2019. gada 23. oktobris), ar ko Regulu (EK) Nr. 1484/95 groza attiecībā uz reprezentatīvo cenu noteikšanu mājputnu gaļas un olu nozarē, kā arī ovalbumīnam

text:
                  25.10.2019

                  LV

                  Eiropas Savienības Oficiālais Vēstnesis

                  L 272/137

         KOMISIJAS ĪSTENOŠANAS REGULA (ES) 2019/1786
         (2019. gada 23. oktobris),
         ar ko Regulu (EK) Nr. 1484/95 groza attiecībā uz reprezentatīvo cenu noteikšanu mājputnu gaļas un olu nozarē, kā arī ovalbumīnam
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 183. panta b) punktu,
         ņemot vērā Eiropas Parlamenta un Padomes 2014. gada 16. aprīļa Regulu (ES) Nr. 510/2014, ar kuru nosaka tirdzniecības režīmu, kas piemērojams dažām lauksaimniecības produktu pārstrādē iegūtām precēm, un atceļ Padomes Regulas (EK) Nr. 1216/2009 un (EK) Nr. 614/2009 (2), un jo īpaši tās 5. panta 6. punkta a) apakšpunktu,
         tā kā:

                     (1)

                     Ar Komisijas Regulu (EK) Nr. 1484/95 (3) ir paredzēti sīki izstrādāti noteikumi par to, kā piemērojama papildu ievedmuitas nodokļu sistēma, un ir noteiktas reprezentatīvās cenas mājputnu gaļas un olu nozarē, kā arī ovalbumīnam.

                     (2)

                     Regulāri pārbaudot datus, uz kuriem balstīta reprezentatīvo cenu noteikšana mājputnu gaļas un olu nozarē, kā arī ovalbumīnam, kļuvis skaidrs, ka reprezentatīvās cenas konkrētu produktu importam ir jāgroza, ņemot vērā cenu svārstības atkarībā no produktu izcelsmes.

                     (3)

                     Tādēļ Regula (EK) Nr. 1484/95 būtu attiecīgi jāgroza.

                     (4)

                     Ņemot vērā to, ka ir jānodrošina šā pasākuma piemērošana iespējami drīz pēc atjaunināto datu nosūtīšanas, šai regulai būtu jāstājas spēkā tās publicēšanas dienā,

               IR PIEŅĒMUSI ŠO REGULU.

            1. pants
            Regulas (EK) Nr. 1484/95 I pielikumu aizstāj ar šīs regulas pielikuma tekstu.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 23. oktobrī

                  Komisijas

                  un tās priekšsēdētāja vārdā –

               Lauksaimniecības un lauku attīstības ģenerāldirektorāta

                  Ģenerāldirektors

                  Jerzy PLEWA

            (1)  OV L 347, 20.12.2013., 671. lpp.

            (2)  OV L 150, 20.5.2014., 1. lpp.

            (3)  Komisijas 1995. gada 28. jūnija Regula (EK) Nr. 1484/95, ar ko nosaka sīki izstrādātus noteikumus papildu ievedmuitas nodokļu sistēmas ieviešanai un papildu ievedmuitas nodokļu noteikšanai mājputnu gaļas un olu nozarē, kā arī ovalbumīnam, un atceļ Regulu Nr. 163/67/EEK (OV L 145, 29.6.1995., 47. lpp.).

            PIELIKUMS

                     “I PIELIKUMS

                                 KN kods

                                 Preču apraksts

                                 Reprezentatīvā cena
                                 (EUR/100 kg)

                                 Nodrošinājums, kas minēts 3. pantā
                                 (EUR/100 kg)

                                 Izcelsme (1)

                                 0207 12 90

                                 Saldēti Gallus domesticus sugas mājputnu gaļas liemeņi, t. s. “65 % cāļi”

                                 136,2

                                 0

                                 AR

                                 0207 14 10

                                 Atkauloti, saldēti Gallus domesticus sugas mājputnu gaļas gabali

                                 231,2
                                 210,6
                                 244,8
                                 236,9

                                 21
                                 27
                                 17
                                 19

                                 AR
                                 BR
                                 CL
                                 TH

                                 1602 32 11

                                 Termiski neapstrādāti Gallus domesticus sugas mājputnu gaļas izstrādājumi

                                 272,1

                                 4

                                 BR

               ”

               (1)  Valstu nomenklatūra ir noteikta Komisijas 2012. gada 27. novembra Regulā (ES) Nr. 1106/2012, ar ko attiecībā uz valstu un teritoriju nomenklatūras atjaunināšanu īsteno Eiropas Parlamenta un Padomes Regulu (EK) Nr. 471/2009 par Kopienas statistiku attiecībā uz ārējo tirdzniecību ar ārpuskopienas valstīm (OV L 328, 28.11.2012., 7. lpp.).


title: Komisijas Īstenošanas regula (ES) 2020/502 (2020. gada 6. aprīlis) par konkrētiem tirdzniecības politikas pasākumiem attiecībā uz konkrētiem Amerikas Savienoto Valstu izcelsmes ražojumiem

text:
                  7.4.2020

                  LV

                  Eiropas Savienības Oficiālais Vēstnesis

                  L 109/10

         KOMISIJAS ĪSTENOŠANAS REGULA (ES) 2020/502
         (2020. gada 6. aprīlis)
         par konkrētiem tirdzniecības politikas pasākumiem attiecībā uz konkrētiem Amerikas Savienoto Valstu izcelsmes ražojumiem
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2014. gada 15. maija Regulu (ES) Nr. 654/2014 par Savienības tiesību īstenošanu starptautiskās tirdzniecības noteikumu piemērošanai un izpildei (1) un jo īpaši tās 4. panta 1. punktu,
         tā kā:

                     (1)

                     Amerikas Savienotās Valstis (“ASV”) 2020. gada 24. janvārī, paaugstinot tarifu konkrētu no alumīnija atvasinātu ražojumu un no tērauda atvasinātu ražojumu importam, pieņēma aizsargpasākumus, kuri uz nenoteiktu laiku stājās spēkā no 2020. gada 8. februāra.

                     (2)

                     Kaut gan ASV šos pasākumus raksturo kā drošības pasākumus, tie būtībā ir aizsargpasākumi. Tie ir korektīvi pasākumi, kas izjauc koncesiju un saistību līdzsvaru, kas izriet no Līguma par Pasaules Tirdzniecības organizācijas izveidošanu (“PTO”) un ierobežo importu, lai aizsargātu vietējo ražošanas nozari pret ārvalstu konkurenci un nodrošinātu šīs ražošanas nozares komercuzplaukumu. 1994. gada Vispārējās vienošanās par tarifiem un tirdzniecību (“GATT 1994”) drošības izņēmumi neattiecas uz šādiem aizsargpasākumiem vai neattaisno tos un neietekmē tiesības atjaunot līdzsvaru saskaņā ar attiecīgajiem PTO līguma noteikumiem.

                     (3)

                     PTO Nolīgumā par aizsargpasākumiem paredzēts, ka ikvienai eksportētājai dalībniecei, kuru ietekmē aizsargpasākums, ir tiesības apturēt būtībā līdzvērtīgu saistību piemērošanu saskaņā ar GATT 1994 tirdzniecībai ar to PTO dalībnieci, kura piemēro minēto aizsargpasākumu, ar noteikumu, ka apspriedēs starp šīm dalībniecēm netiek rasts apmierinošs risinājums un ka PTO Preču tirdzniecības padome neiebilst.

                     (4)

                     PTO Nolīguma par aizsargpasākumiem 8. pantā un 12.3. pantā paredzētajās apspriedēs ASV un Savienība nerada apmierinošu risinājumu (2).

                     (5)

                     Būtībā līdzvērtīgu koncesiju vai citu saistību apturēšanai no Savienības puses būtu jāstājas spēkā pēc 30 dienu termiņa beigām pēc tā paziņošanas Preču tirdzniecības padomei, ja vien Preču tirdzniecības padome neiebilst.

                     (6)

                     Saskaņā ar PTO līgumu apturēšanas tiesības var īstenot a) nekavējoties, ja aizsargpasākums nav absolūta importa pieauguma rezultātā, vai neatbilst PTO līguma attiecīgajiem noteikumiem, vai b) pēc tam, kad beidzies trīs gadu termiņš no aizsargpasākuma piemērošanas.

                     (7)

                     ASV aizsargpasākumiem var būt ievērojama negatīva ekonomiskā ietekme uz attiecīgajām Savienības ražošanas nozarēm. Tie būtiski ierobežotu Savienības attiecīgo no alumīnija atvasināto ražojumu un no tērauda atvasināto ražojumu eksportu uz ASV. Attiecīgais no alumīnija atvasināto ražojumu un no tērauda atvasināto ražojumu Savienības importa apjoms Amerikas Savienotajās Valstīs 2019. gadā bija gandrīz 40 miljoni EUR.

                     (8)

                     Tādējādi tirdzniecības koncesiju apturēšana, palielinot muitas nodokļus, ko piemēro atsevišķu ASV izcelsmes ražojumu importam Savienībā, līdz tādam līmenim, kas atspoguļo un nepārsniedz to summu, kas rastos, piemērojot ASV nodokļus attiecīgo no alumīnija atvasināto ražojumu un attiecīgo no tērauda atvasināto ražojumu importam no Savienības uz ASV, ir būtībā līdzvērtīgu tirdzniecības koncesiju atbilstoša apturēšana saskaņā ar PTO Nolīgumu par aizsargpasākumiem.

                     (9)

                     Komisija izmanto tiesības līdzsvarot koncesijas tirdzniecības attiecībās ar trešām valstīm, pamatojoties uz Regulas (ES) Nr. 654/2014 4. panta 1. punktu. Šī atbilstīgā rīcība izpaužas kā tirdzniecības politikas pasākumi, kuriem būtu jāietver tarifa koncesiju apturēšana un jaunu vai palielinātu muitas nodokļu noteikšana.

                     (10)

                     Izstrādājot un izvēloties šos pasākumus, Komisija ir piemērojusi objektīvus kritērijus, saskaņā ar Regulas (ES) Nr. 654/2014 4. panta 2. punkta c) apakšpunktu un 4. panta 3. punktu, ciktāl tas attiecas uz jebkuru pasākumu samērīgumu, to iespējas nodrošināt atvieglojumus tām Savienības ražošanas nozarēm, kuras ietekmē minētie aizsargpasākumi, un mērķi samazināt negatīvu ekonomisko ietekmi uz Savienību. Saskaņā ar Regulas (ES) Nr. 654/2014 9. pantu Komisija ir devusi iespēju ieinteresētajām personām paust viedokli un iesniegt informāciju par attiecīgajām Savienības ekonomiskām interesēm (3).

                     (11)

                     Līdz ar to Komisija ir nodrošinājusi, ka papildu muitas nodokļi ir samērīgi ar ASV aizsargpasākumu ietekmi un nav pārmērīgi, kā aprakstīts 8., 16. un 18. apsvērumā.

                     (12)

                     Turklāt izvēlētajiem pasākumiem ir iespējas nodrošināt nelielu atvieglojumu ASV aizsargpasākumu ietekmētajām Savienības tērauda un alumīnija nozarēm.

                     (13)

                     Visbeidzot, šie pasākumi attiecas uz tādu ASV izcelsmes ražojumu importu, no kuru piegādes Savienība nav būtiski atkarīga. Šī pieeja ļauj pēc iespējas izvairīties no negatīvas ietekmes uz dažādiem Savienības tirgus dalībniekiem, tostarp patērētājiem.

                     (14)

                     Ievērojot 6. apsvērumā izklāstītos termiņus un ja Preču tirdzniecības padome neiebilst, kā tas minēts 5. apsvērumā, papildu muitas nodokļi būtu jāpiemēro divos posmos.

                     (15)

                     Pirmajā posmā ad valorem nodoklis 20 % un 7 % apmērā būtu jāpiemēro 1. panta 2. punkta a) apakšpunktā minēto ražojumu importam no 2020. gada 8. maija līdz brīdim, kad ASV pārstāj piemērot savus aizsargpasākumus Savienības ražojumiem.

                     (16)

                     Kopējā ad valorem nodokļu summa pirmajā posmā atspoguļo ASV tarifa paaugstinājumu 10 % un 25 % apmērā šādam importam: no alumīnija štancētiem buferiem, kuri ietver mehānisko transportlīdzekļu daļas un piederumus, kas minēti pozīcijās 8701 līdz 8705, no tērauda štancētiem buferiem, kuri ietver mehānisko transportlīdzekļu daļas un piederumus, kas minēti pozīcijās 8701 līdz 8705 (abi veidi aprakstīti HTS (4) kodā 8708 10 30), un izmantošanai lauksaimniecībā piemērotu traktoru virsbūves daļām, kas štancētas no alumīnija, un izmantošanai lauksaimniecībā piemērotu traktoru virsbūves daļām, kas štancētas no tērauda (abi veidi aprakstīti HTS kodā 8708 29 21) (5) no Amerikas Savienotajām Valstīm (kopējā Savienības importa vērtība uz ASV 2019. gadā bija 19 miljoni EUR). Par šiem ražojumiem ASV aizsargpasākumi nav veikti absolūta importa pieauguma dēļ.

                     (17)

                     Otrajā posmā papildu ad valorem nodoklis 4,4 % apmērā būtu jāpiemēro 1. panta 2. punkta b) apakšpunktā minēto ražojumu importam no 2023. gada 8. februāra vai no brīža (ja tas ir agrāk), kad PTO Strīdu izšķiršanas padome pieņem nolēmumu, ka ASV aizsargpasākumi nav saderīgi ar attiecīgajiem PTO līguma noteikumiem, vai tāds nolēmums tai tiek paziņots, līdz brīdim, kad ASV pārstāj piemērot savus aizsargpasākumus.

                     (18)

                     Otrajā posmā kopējā ad valorem nodokļu summa atspoguļo ASV tarifa paaugstinājumu 10 % un 25 % pārējo attiecīgo ražojumu importam no Savienības uz ASV (6) (kopējā Savienības importa vērtība uz ASV 2019. gadā bija 21 miljons EUR). Šie ir ražojumi, attiecībā uz kuriem, iespējams, ir veikti ASV aizsargpasākumi absolūta importa pieauguma dēļ.

                     (19)

                     Komisija var grozīt šo regulu, lai ņemtu vērā jebkuras izmaiņas vai grozījumus ASV aizsargpasākumos, piemēram, noteiktu ražojumu vai uzņēmumu izslēgšanu.

                     (20)

                     Šī regula neskar jautājumu par ASV aizsargpaspasākumu saderību ar attiecīgajiem noteikumiem PTO līgumā.

                     (21)

                     Ņemot vērā PTO piemērojamos termiņus, ir lietderīgi, ka šim aktam būtu jāstājas spēkā dienā, kad to publicē Eiropas Savienības Oficiālajā Vēstnesī.

                     (22)

                     Šajā regulā paredzētie pasākumi ir saskaņā ar atzinumu, ko sniegusi Tirdzniecības šķēršļu komiteja, kura izveidota ar Eiropas Parlamenta un Padomes Regulu (ES) 2015/1843 (7),

               IR PIEŅĒMUSI ŠO REGULU.

            1. pants

               1.   Komisija nekavējoties un katrā ziņā ne vēlāk kā 2020. gada 7. aprīlī sniedz rakstisku paziņojumu PTO Preču tirdzniecības padomei, ka, ja Preču tirdzniecības padome neiebilst, Savienība tirdzniecībā ar ASV no 2020. gada 8. maija aptur GATT 1994 ievedmuitas nodokļa koncesiju piemērošanu attiecībā uz ražojumiem, kuri ir uzskaitīti 2. punktā.

               2.   Tādējādi Savienība turpmāk uzskaitīto ASV izcelsmes ražojumu importam Savienībā piemēro šādus papildu muitas nodokļus:

                           a)

                           pirmajā posmā no 2020. gada 8. maija papildu ad valorem nodokļus 20% un 7% apmērā piemēro šādu ražojumu importam:

                                       KN kods  (8)

                                       Papildu ad valorem nodoklis

                                       9613 80 00

                                       20 %

                                       3926 30 00

                                       7 %

                           b)

                           otrajā posmā papildu ad valorem nodokli 4,4 % apmērā papildus piemēro šāda ražojuma importam, sākot no:

                                       —

                                       2023. gada 8. februāra vai

                                       —

                                       ja tas notiek agrāk, no piektās dienas pēc dienas, kad PTO Strīdu izšķiršanas padome pieņem nolēmumu, ka ASV aizsargpasākumi nav saderīgi ar attiecīgajiem PTO līguma noteikumiem, vai tāds nolēmums tai tiek paziņots. Pēdējā gadījumā Komisija publicē Eiropas Savienības Oficiālajā Vēstnesī paziņojumu, kurā norāda šāda nolēmuma pieņemšanas vai paziņošanas dienu.

                                                   KN kods  (9)

                                                   Papildu ad valorem nodoklis

                                                   9504 40 00

                                                   4,4 %

            2. pants
            Savienība piemēro 1. pantā paredzētos papildu muitas nodokļus tik ilgi un tādā apjomā, ciktāl ASV piemēro vai atkārtoti piemēro aizsargpasākumus tādā veidā, kas ietekmētu ražojumus no Savienības. Komisija publicē Eiropas Savienības Oficiālajā Vēstnesī paziņojumu, norādot datumu, kurā ASV ir pārtraukušas piemērot aizsargpasākumus.

            3. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 6. aprīlī

                  Komisijas vārdā –

                  Priekšsēdētāja

               Ursula VON DER LEYEN

            (1)  Eiropas Parlamenta un Padomes 2014. gada 15. maija Regula (ES) Nr. 654/2014 par Savienības tiesību īstenošanu starptautiskās tirdzniecības noteikumu piemērošanai un izpildei un ar kuru groza Padomes Regulu (EK) Nr. 3286/94, ar ko nosaka Kopienas procedūras kopējās tirdzniecības politikas jomā, lai nodrošinātu Kopienas tiesību īstenošanu saskaņā ar starptautiskās tirdzniecības noteikumiem, jo īpaši tiem, kas ieviesti Pasaules Tirdzniecības organizācijas aizgādnībā (OV L 189, 27.6.2014., 50. lpp.).

            (2)  Savienība pieprasīja apspriedes 2020. gada 6. martā. Vienošanās nav panākta, un PTO Nolīguma par aizsargpasākumiem 8. pantā minētais 30 dienu apspriešanās termiņš ir beidzies.

            (3)  https://trade.ec.europa.eu/consultations/index.cfm?consul_id=264

            (4)  Harmonised Tariff Schedule of the United States kodi saskaņā ar 2020. gada 24. janvāra proklamāciju Nr. 9980 Adjusting Imports of Derivative Aluminum Articles and Derivative Steel Articles Into the United States), Federālais reģistrs, 85. sējums, Nr. 19, 2020. gada 29. janvāris, un tā pielikumi (https://www.whitehouse.gov/presidential-actions/proclamation-adjusting-imports-derivative-aluminum-articles-derivative-steel-articles-united-states/).

            (5)  Ražojumi, kas minēti 2020. gada 24. janvāra proklamācijā Nr. 9980 Adjusting Imports of Derivative Aluminum Articles and Derivative Steel Articles Into the United States, Federālais reģistrs, 85. sējums, Nr. 19, 2020. gada 29. janvāris, un tā pielikumi (https://www.whitehouse.gov/presidential-actions/proclamation-adjusting-imports-derivative-aluminum-articles-derivative-steel-articles-united-states/).

            (6)  Ražojumi, kas minēti 2020. gada 24. janvāra proklamācijā Nr. 9980 Adjusting Imports of Derivative Aluminum Articles and Derivative Steel Articles Into the United States, Federālais reģistrs, 85. sējums, Nr. 19, 2020. gada 29. janvāris (https://www.whitehouse.gov/presidential-actions/proclamation-adjusting-imports-derivative-aluminum-articles-derivative-steel-articles-united-states/).

            (7)  Eiropas Parlamenta un Padomes 2015. gada 6. oktobra Regula (ES) 2015/1843, ar ko nosaka Savienības procedūras kopējās tirdzniecības politikas jomā, lai nodrošinātu Savienības tiesību īstenošanu saskaņā ar starptautiskās tirdzniecības noteikumiem, jo īpaši tiem, kas ieviesti Pasaules Tirdzniecības organizācijas aizgādnībā (OV L 272, 16.10.2015., 1. lpp.).

            (8)  Nomenklatūras kodi ir pārņemti no kombinētās nomenklatūras, kas ir definēta 1. panta 2. punktā Padomes 1987. gada 23. jūlija Regulā (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.) un kas ir sniegta minētās regulas I pielikumā un ir spēkā šīs regulas publicēšanas brīdī mutatis mutandis ar turpmākiem grozījumiem, tostarp jaunākajiem grozījumiem, kas tajā izdarīti ar Komisijas 2019. gada 9. oktobra Īstenošanas regulu (ES) 2019/1776, ar ko groza I pielikumu Padomes Regulā (EEK) Nr. 2658/87 par tarifu un statistikas nomenklatūru un kopējo muitas tarifu (OV L 280, 31.10.2019., 1. lpp.).

            (9)  Nomenklatūras kodi ir pārņemti no kombinētās nomenklatūras, kas ir definēta 1. panta 2. punktā Padomes 1987. gada 23. jūlija Regulā (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.) un kas ir sniegta minētās regulas I pielikumā un ir spēkā šīs regulas publicēšanas brīdī mutatis mutandis ar turpmākiem grozījumiem, tostarp jaunākajiem grozījumiem, kas tajā izdarīti ar Komisijas 2019. gada 9. oktobra Īstenošanas regulu (ES) 2019/1776, ar ko groza I pielikumu Padomes Regulā (EEK) Nr. 2658/87 par tarifu un statistikas nomenklatūru un kopējo muitas tarifu (OV L 280, 31.10.2019., 1. lpp.).


title: Komisijas Īstenošanas regula (ES) 2020/879 (2020. gada 23. jūnijs), ar ko Īstenošanas regulu (ES) Nr. 897/2014 groza attiecībā uz īpašiem noteikumiem, lai saskaņā ar Eiropas kaimiņattiecību instrumentu finansēto pārrobežu sadarbības programmu īstenošanas noteikumus saskaņotu ar īpašiem pasākumiem, reaģējot uz Covid-19 pandēmiju

text:
                  26.6.2020

                  LV

                  Eiropas Savienības Oficiālais Vēstnesis

                  L 203/59

         KOMISIJAS ĪSTENOŠANAS REGULA (ES) 2020/879
         (2020. gada 23. jūnijs),
         ar ko Īstenošanas regulu (ES) Nr. 897/2014 groza attiecībā uz īpašiem noteikumiem, lai saskaņā ar Eiropas kaimiņattiecību instrumentu finansēto pārrobežu sadarbības programmu īstenošanas noteikumus saskaņotu ar īpašiem pasākumiem, reaģējot uz Covid-19 pandēmiju
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 232/2014 (2014. gada 11. marts), ar ko izveido Eiropas kaimiņattiecību instrumentu (1), un jo īpaši tās 12. panta 1. punktu,
         ņemot vērā Eiropas Parlamenta un Padomes Regulu (ES) Nr. 236/2014 (2014. gada 11. marts), ar ko paredz kopīgus noteikumus un procedūras, lai īstenotu Savienības instrumentus ārējās darbības finansēšanai (2), un jo īpaši tās 6. panta 2. punktu,
         tā kā:

                     (1)

                     Pārrobežu sadarbības programmu īstenošanu atbilstīgi Eiropas kaimiņattiecību instrumentam un Eiropas teritoriālās sadarbības (ETS) mērķim saskaņā ar Komisijas Īstenošanas regulu (ES) Nr. 897/2014 (3) vēl nepieredzētā veidā ir ietekmējušas Covid-19 pandēmijas sekas. Šajā ārkārtas situācijā ir jāveic īpaši pasākumi, kuriem būtu jāļauj Eiropas kaimiņattiecību instrumenta satvarā īstenotām pārrobežu sadarbības programmām elastīgi un efektīvi palīdzēt reaģēt uz strauji augošajām vajadzībām visvairāk skartajās nozarēs, piemēram, veselības aprūpē un uzņēmējdarbībā, tajā skaitā maziem un vidējiem uzņēmumiem, kā arī darba tirgū, un veicināt sociālekonomisko atveseļošanos programmu īstenošanas apgabalos.

                     (2)

                     Pārrobežu sadarbības programmām Eiropas kaimiņattiecību instrumenta ietvaros būtu jāpiemēro pasākumi, kas ir salīdzināmi ar tiem, kuri ieviesti ar Eiropas Parlamenta un Padomes Regulu (ES) 2020/460 (4) un (ES) 2020/558 (5) un kuri pašlaik piemērojami pārrobežu sadarbības programmām saskaņā ar ETS mērķi.

                     (3)

                     Lai saistībā ar Covid-19 pandēmiju atvieglotu budžeta izdevumus, kas gulstas uz iesaistītajām valstīm vai ES palīdzības saņēmējiem, līdzfinansējuma noteikumu nepiemēro Savienības ieguldījumam attiecībā uz izdevumiem, kas radušies un samaksāti, kā norādīts programmas gada pārskatos par pārskata gadu, kurš sākas 2020. gada 1. jūlijā un beidzas 2021. gada 30. jūnijā.

                     (4)

                     Sakarā ar kavēšanos plānošanas perioda sākumā un projektu īstenošanas turpmāku palēnināšanos, ko izraisīja Covid-19 pandēmija, termiņš visu līgumu parakstīšanai, izņemot jau noslēgtos lielos infrastruktūras projektus, būtu jāpagarina vēl par gadu no 2021. gada 31. decembra līdz 2022. gada 31. decembrim. To pašu iemeslu dēļ nav sagaidāms, ka no programmām finansētās projektu darbības beigsies 2022. gada 31. decembrī. Tādēļ minētais termiņš būtu jāpagarina vēl par gadu līdz 2023. gada 31. decembrim.

                     (5)

                     Tā kā iesaistītajās valstīs tiek īstenoti dažādi ierobežošanas pasākumi, revīzijas iestādēm var būt grūti vai pat neiespējami noteiktā laikposmā veikt revīzijas uz vietas un piemērot statistiskās atlases metodi. Tāpēc attiecībā uz grāmatvedības gadu no 2019. gada 1. jūlija līdz 2020. gada 30. jūnijam būtu jāļauj revīzijas iestādēm izmantot nestatistiskās atlases metodi.

                     (6)

                     Izņēmuma gadījumos un pienācīgi pamatojot to saistībā ar Covid-19 pandēmiju, projektu atlasi drīkst veikt, izmantojot piešķīrumu bez uzaicinājuma iesniegt priekšlikumus. Procedūras posmi, kas jāveic Komisijai, būtu jāsaīsina, neprasot projekta novērtēšanai Komisijai iesniegt pilnu projekta pieteikumu.

                     (7)

                     Īstenošanas regulā (ES) Nr. 897/2014 termins “galīgie ziņojumi” ir lietots divos dažādos kontekstos. Tāpēc minētajā īstenošanas regulā būtu skaidri jānošķir galīgie ziņojumi, kas attiecas uz programmu, un galīgie ziņojumi, kas attiecas uz konkrēta projekta īstenošanu.

                     (8)

                     Izņēmuma kārtā no 2020. gada 1. februāra būtu jāatļauj to izdevumu attiecināmība, ar kuriem veicina spēju reaģēt uz krīzi saistībā ar Covid-19 pandēmiju.

                     (9)

                     Atšķirībā no Eiropas Parlamenta un Padomes Regulas (ES) Nr. 1303/2013 (6) 65. panta 2. punkta, kurā noteikts, ka galīgais izdevumu attiecināmības termiņš attiecībā uz pārrobežu sadarbības programmām, ko finansē saskaņā ar ETS mērķi, ir 2023. gada 31. decembris, Īstenošanas regulā (ES) Nr. 897/2014 nav noteikts šāds datums, kas piesaistīts izdevumiem saistībā pārrobežu sadarbības programmām saskaņā ar Eiropas kaimiņattiecību instrumentu, bet ir noteikti termiņi, kas saistīti ar projekta ciklu un projekta darbībām. Lai nodrošinātu konsekvenci starp Regulas (ES) Nr. 1303/2013 un Īstenošanas regulas (ES) Nr. 897/2014 noteikumiem, abu veidu pārrobežu sadarbības programmu īstenošana būtu pēc iespējas jāsaskaņo. Tomēr juridiskās noteiktības labad nevajadzētu saīsināt laikposmu, kurā drīkst veikt darbības, kas saistītas ar programmas un projektu slēgšanu, proti, no 2024. gada 1. janvāra līdz 2024. gada 30. septembrim. Tāpēc ir lietderīgi turpināt atļaut šādu darbību un to attiecīgo izdevumu attiecināmību laikposmā no 2024. gada 1. janvāra līdz 2024. gada 30. septembrim. Attiecībā uz minētajiem laikposmiem ir lietderīgi pagarināt programmu izpildes periodu par vienu gadu, proti, līdz 2025. gada 31. decembrim.

                     (10)

                     Lai nodrošinātu juridisko noteiktību iesaistītajām valstīm, ir lietderīgi saskaņot īpašo kārtību un procedūras attiecībā uz pēdējo grāmatvedības gadu un programmas slēgšanu ar noteikumiem, ko piemēro pārrobežu sadarbības programmām saskaņā ar ETS mērķi. Turklāt būtu jāļauj pilnībā izmantot Savienības ieguldījumu pārrobežu sadarbības programmās Eiropas kaimiņattiecību instrumenta ietvaros, lai gūtu labumu no papildu elastības, kas paredzēta galīgā atlikuma maksājuma aprēķināšanai plānošanas perioda beigās.

                     (11)

                     Ņemot vērā situācijas steidzamību saistībā ar Covid-19 pandēmiju, ir lietderīgi paredzēt šajā regulā paredzēto pasākumu tūlītēju piemērošanu, tāpēc tai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

                     (12)

                     Tāpēc Īstenošanas regula (ES) Nr. 897/2014 būtu attiecīgi jāgroza.

                     (13)

                     Šajā regulā paredzētie pasākumi ir saskaņā ar atzinumu, ko sniegusi ar Regulu (ES) Nr. 232/2014 izveidotā komiteja,

               IR PIEŅĒMUSI ŠO REGULU.

            1. pants
            Īstenošanas regulu (ES) Nr. 897/2014 groza šādi:

                        1)

                        regulas 12. pantam pievieno šādu 4. punktu:

                           “4.   Atkāpjoties no 1. un 2. punkta un saskaņā ar 6. panta 1. punktu, Savienības ieguldījuma līdzfinansējums netiek pieprasīts attiecībā uz izdevumiem, kas radušies un samaksāti atbilstoši programmas gada pārskatiem par grāmatvedības gadu no 2020. gada 1. jūlija līdz 2021. gada 30. jūnijam.”;

                        2)

                        regulas 15. pantā tekstu “2024. gada 31. decembrī” aizstāj ar tekstu “2025. gada 31. decembrī”;

                        3)

                        regulas 18. pantu groza šādi:

                                    a)

                                    panta 2. punktā tekstu “2021. gada 31. decembrim” aizstāj ar tekstu “2022. gada 31. decembrim”;

                                    b)

                                    panta 3. punktā tekstu “2022. gada 31. decembrim” aizstāj ar tekstu “2023. gada 31. decembrim”;

                        4)

                        regulas 19. panta 1. punktu aizstāj ar šādu:

                           “1.   No 2024. gada 1. janvāra līdz 2024. gada 30. septembrim drīkst veikt tikai darbības, kas saistītas ar projektu slēgšanu, ko atbalsta saņēmēji veic saskaņā ar 48. panta 2. punkta a) apakšpunkta iii) punktu, vai kas saistītas ar tehniskās palīdzības programmu slēgšanu.”;

                        5)

                        regulas 28. pantā iekļauj šādu 1.a punktu:

                           “1.a   Šā panta 1. punkta nolūkos Covid-19 pandēmija ir pienācīgi pamatots gadījums, ko revīzijas iestāde, pamatojoties uz savu profesionālo spriedumu, drīkst piemērot, lai izmantotu nestatistiskās atlases metodi grāmatvedības gadam no 2019. gada 1. jūlija līdz 2020. gada 30. jūnijam.”;

                        6)

                        regulas 41. pantu groza šādi:

                                    a)

                                    panta 1. punktā iekļauj šādu c) apakšpunktu:

                                                “c)

                                                projektu īsteno, lai veicinātu spēju reaģēt uz krīzi saistībā ar Covid-19 pandēmiju.”;

                                    b)

                                    pantam pievieno šādu 4.a punktu:

                                       “4.a   Atkāpjoties no 4. punktā noteiktās procedūras, projektus, kurus ierosināts atlasīt bez uzaicinājuma iesniegt priekšlikumus saskaņā ar 1. punkta c) apakšpunktu, Komisija novērtē, pamatojoties uz projekta kopsavilkumu. Komisija savu novērtējumu paziņo vadošajai iestādei divu mēnešu laikā pēc dokumenta iesniegšanas dienas. Minēto termiņu nepieciešamības gadījumā drīkst pagarināt. Negatīva novērtējuma gadījumā Komisija paziņo vadošajai iestādei šāda novērtējuma iemeslus.”;

                        7)

                        regulas 48. pantu groza šādi:

                                    a)

                                    panta 2. punkta a) apakšpunkta ii) un iii) punktu aizstāj ar šādiem:

                                                “ii)

                                                faktiskās izmaksas tiek segtas pirms galīgo projekta ziņojumu iesniegšanas. Tās var segt pēc ziņojumu iesniegšanas, ja tās galīgajā ziņojumā tiek iekļautas kopā ar prognozēto maksājuma veikšanas datumu;

                                                iii)

                                                izņēmums paredzēts izmaksām, kas saistītas ar galīgajiem projekta ziņojumiem, tai skaitā izdevumu pārbaudi, revīziju un projekta galīgo novērtējumu – šīs izmaksas var rasties pēc projekta īstenošanas posma;”;

                                    b)

                                    pantā iekļauj šādu 2.a punktu:

                                       “2.a   Neatkarīgi no 19. panta 1. punkta izdevumi nav attiecināmi Savienības ieguldījuma saņemšanai, ja tie samaksāti pēc 2023. gada 31. decembra.”;

                                    c)

                                    pantā iekļauj šādu 3.a punktu:

                                       “3.a   Atkāpjoties no 3. punkta, to projektu izmaksas, kas paredzēti, lai veicinātu spēju reaģēt uz krīzi saistībā ar Covid-19 pandēmiju, ir attiecināmas no 2020. gada 1. februāra.”;

                        8)

                        regulas 64. pantu aizstāj ar šādu:

                           “64. pants
                           Galīgā atlikuma maksājums

                              1.   Vadošā iestāde iesniedz maksājuma pieprasījumu galīgā atlikuma maksājumam, pievienojot 68. pantā un 77. panta 5. punktā minētos dokumentus.

                              2.   Galīgā atlikuma maksājumu veic ne vēlāk kā trīs mēnešus pēc pēdējā grāmatvedības gada grāmatojumu noskaidrošanas dienas vai vienu mēnesi pēc nobeiguma īstenošanas ziņojuma pieņemšanas dienas, atkarībā no tā, kurš no termiņiem ir vēlāks.

                              3.   Programmas galīgā atlikuma maksājums pēdējā grāmatvedības gadā drīkst līdz 10 % pārsniegt Savienības ieguldījumu katram tematiskajam mērķim, kā noteikts Komisijas īstenošanas lēmumā, ar ko apstiprina programmu.
                              Savienības ieguldījums, izmaksājot atlikuma maksājumu pēdējā grāmatvedības gadā, nepārsniedz kopējo Savienības ieguldījumu katrā programmā, kā noteikts Komisijas īstenošanas lēmumā, ar ko apstiprina programmu.”;

                        9)

                        regulas 77. pantu groza šādi:

                                    a)

                                    panta 5. punktā tekstu “2024. gada 30. septembrim” aizstāj ar tekstu “2025. gada 15. februārim”;

                                    b)

                                    pantam pievieno šādu 6. punktu:

                                       “6.   Pēc attiecīgās vadošās iestādes paziņojuma Komisija drīkst 1. un 5. punktā noteiktos termiņus izņēmuma kārtā pagarināt līdz 1. martam.”

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 23. jūnijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 77, 15.3.2014., 27. lpp.

            (2)  OV L 77, 15.3.2014., 95. lpp.

            (3)  Komisijas Īstenošanas regula (ES) Nr. 897/2014 (2014. gada 18. augusts), ar ko paredz īpašus noteikumus to pārrobežu sadarbības programmu īstenošanai, kuras finansē saskaņā ar Eiropas Parlamenta un Padomes Regulu (ES) Nr. 232/2014, ar ko izveido Eiropas kaimiņattiecību instrumentu (OV L 244, 19.8.2014., 12. lpp.).

            (4)  Eiropas Parlamenta un Padomes Regula (ES) 2020/460 (2020. gada 30. marts), ar kuru groza Regulas (ES) Nr. 1301/2013, (ES) Nr. 1303/2013 un (ES) Nr. 508/2014 attiecībā uz īpašiem pasākumiem, kas nepieciešami, lai piesaistītu investīcijas dalībvalstu veselības aprūpes sistēmās un citos to ekonomikas sektoros, reaģējot uz Covid-19 uzliesmojumu (Investīciju iniciatīva reaģēšanai uz koronavīrusu) (OV L 99, 31.3.2020., 5. lpp.).

            (5)  Eiropas Parlamenta un Padomes Regula (ES) 2020/558 (2020. gada 23. aprīlis), ar ko Regulas (ES) Nr. 1301/2013 un (ES) Nr. 1303/2013 groza attiecībā uz īpašiem pasākumiem, lai nodrošinātu ārkārtas elastību Eiropas strukturālo un investīciju fondu izmantošanā, reaģējot uz Covid-19 uzliesmojumu (OV L 130, 24.4.2020., 1. lpp.).

            (6)  Eiropas Parlamenta un Padomes Regula (ES) Nr. 1303/2013 (2013. gada 17. decembris), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (OV L 347, 20.12.2013., 320. lpp.).


title: Komisijas Īstenošanas regula (ES 2020/880 (2020. gada 24. jūnijs), ar ko Regulu (EK) Nr. 1484/95 groza attiecībā uz reprezentatīvo cenu noteikšanu mājputnu gaļas un olu nozarē, kā arī ovalbumīnam

text:
                  26.6.2020

                  LV

                  Eiropas Savienības Oficiālais Vēstnesis

                  L 203/63

         KOMISIJAS ĪSTENOŠANAS REGULA (ES 2020/880
         (2020. gada 24. jūnijs),
         ar ko Regulu (EK) Nr. 1484/95 groza attiecībā uz reprezentatīvo cenu noteikšanu mājputnu gaļas un olu nozarē, kā arī ovalbumīnam
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 183. panta b) punktu,
         ņemot vērā Eiropas Parlamenta un Padomes Regulu (ES) Nr. 510/2014 (2014. gada 16. aprīlis), ar kuru nosaka tirdzniecības režīmu, kas piemērojams dažām lauksaimniecības produktu pārstrādē iegūtām precēm un atceļ Padomes Regulas (EK) Nr. 1216/2009 un (EK) Nr. 614/2009 (2), un jo īpaši tās 5. panta 6. punkta a) apakšpunktu,
         tā kā:

                     (1)

                     Ar Komisijas Regulu (EK) Nr. 1484/95 (3) ir paredzēti sīki izstrādāti noteikumi par to, kā piemērojama papildu ievedmuitas nodokļu sistēma, un ir noteiktas reprezentatīvās cenas mājputnu gaļas un olu nozarē, kā arī ovalbumīnam.

                     (2)

                     Regulāri pārbaudot datus, uz kuriem balstīta reprezentatīvo cenu noteikšana mājputnu gaļas un olu nozarē, kā arī ovalbumīnam, kļuvis skaidrs, ka reprezentatīvās cenas konkrētu produktu importam ir jāgroza, ņemot vērā cenu svārstības atkarībā no produktu izcelsmes.

                     (3)

                     Tādēļ Regula (EK) Nr. 1484/95 ir attiecīgi jāgroza.

                     (4)

                     Ņemot vērā to, ka ir jānodrošina šā pasākuma piemērošana iespējami drīz pēc atjaunināto datu nosūtīšanas, šai regulai būtu jāstājas spēkā tās publicēšanas dienā,

               IR PIEŅĒMUSI ŠO REGULU.

            1. pants
            Regulas (EK) Nr. 1484/95 I pielikumu aizstāj ar šīs regulas pielikuma tekstu.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 24. jūnijā

                  Komisijas

                  un tās priekšsēdētājas vārdā –

                  Lauksaimniecības un lauku attīstības ģenerāldirektorāta

                  Ģenerāldirektors

                  Wolfgang BURTSCHER

            (1)  OV L 347, 20.12.2013., 671. lpp.

            (2)  OV L 150, 20.5.2014., 1. lpp.

            (3)  Komisijas Regula (EK) Nr. 1484/95 (1995. gada 28. jūnijs), ar ko nosaka sīki izstrādātus noteikumus par papildu ievedmuitas sistēmas ieviešanu un reprezentatīvo cenu noteikšanu mājputnu gaļas un olu nozarē, kā arī ovalbumīnam, un atceļ Regulu Nr. 163/67/EEK (OV L 145, 29.6.1995., 47. lpp.).

            PIELIKUMS

                     “I PIELIKUMS

                                 KN kods

                                 Preču apraksts

                                 Reprezentatīvā cena
                                 (EUR/100 kg)

                                 Nodrošinājums, kas minēts 3. pantā
                                 (EUR/100 kg)

                                 Izcelsme  (1)

                                 0207 12 90

                                 Saldēti Gallus domesticus sugas mājputnu gaļas liemeņi, t. s. “65 % cāļi”

                                 136,1

                                 0

                                 AR

                                 0207 14 10

                                 Atkauloti, saldēti Gallus domesticus sugas mājputnu gaļas gabali

                                 251,1
                                 189,6
                                 249,6
                                 240,9

                                 15
                                 35
                                 15
                                 18

                                 AR
                                 BR
                                 CL
                                 TH

                                 1602 32 11

                                 Termiski neapstrādāti Gallus domesticus sugas mājputnu gaļas izstrādājumi

                                 199,7

                                 26

                                 BR

               ”

               (1)  Valstu nomenklatūra ir noteikta Komisijas Regulā (ES) Nr. 1106/2012 (2012. gada 27. novembris), ar ko attiecībā uz valstu un teritoriju nomenklatūras atjaunināšanu īsteno Eiropas Parlamenta un Padomes Regulu (EK) Nr. 471/2009 par Kopienas statistiku attiecībā uz ārējo tirdzniecību ar ārpuskopienas valstīm (OV L 328, 28.11.2012., 7. lpp.).


title: Komisijas Īstenošanas regula (ES) 2020/881 (2020. gada 25. jūnijs), ar ko pieņem jauna ražotāja eksportētāja režīma pieprasījumu attiecībā uz galīgajiem antidempinga pasākumiem, kuri ar Īstenošanas regulu (ES) 2019/1198 noteikti Ķīnas Tautas Republikas izcelsmes keramikas galda piederumu un virtuves piederumu importam

text:
                  26.6.2020

                  LV

                  Eiropas Savienības Oficiālais Vēstnesis

                  L 203/65

         KOMISIJAS ĪSTENOŠANAS REGULA (ES) 2020/881
         (2020. gada 25. jūnijs),
         ar ko pieņem jauna ražotāja eksportētāja režīma pieprasījumu attiecībā uz galīgajiem antidempinga pasākumiem, kuri ar Īstenošanas regulu (ES) 2019/1198 noteikti Ķīnas Tautas Republikas izcelsmes keramikas galda piederumu un virtuves piederumu importam
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/1036 (2016. gada 8. jūnijs) par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregula”),
         ņemot vērā Komisijas Īstenošanas regulu (ES) 2019/1198 (2019. gada 12. jūlijs), ar ko pēc termiņbeigu pārskatīšanas, kura veikta, ievērojot Regulas (ES) 2016/1036 11. panta 2. punktu, nosaka galīgu antidempinga maksājumu Ķīnas Tautas Republikas izcelsmes keramikas galda piederumu un virtuves piederumu importam (2) (“sākotnējā regula”), un jo īpaši tās 2. pantu,
         tā kā:
         A.   SPĒKĀ ESOŠIE PASĀKUMI

                     (1)

                     Padome 2013. gada 13. maijā ar Padomes Īstenošanas regulu (ES) Nr. 412/2013 (3) noteica galīgo antidempinga maksājumu Ķīnas Tautas Republikas izcelsmes keramikas galda piederumu un virtuves piederumu (“attiecīgais ražojums”) importam Savienībā.

                     (2)

                     Pēc termiņbeigu pārskatīšanas, kura tika veikta, ievērojot pamatregulas 11. panta 2. punktu, Komisija 2019. gada 12. jūlijā ar Īstenošanas regulu (ES) 2019/1198 pagarināja pasākumu termiņu vēl uz pieciem gadiem.

                     (3)

                     Pēc pretapiešanas izmeklēšanas, kas tika veikta, ievērojot pamatregulas 13. panta 3. punktu un 14. panta 5. punktu, Komisija 2019. gada 28. novembrī ar Komisijas Īstenošanas regulu (ES) 2019/2131 (4) grozīja Regulu (ES) 2019/1198.

                     (4)

                     Sākotnējā izmeklēšanā, lai izmeklētu ražotājus eksportētājus ĶTR, saskaņā ar Regulas (ES) 2016/1036 17. pantu tika izmantota Ķīnas ražotāju eksportētāju atlase.

                     (5)

                     Attiecīga ražojuma importam, ko veic izlasē iekļautie ražotāji eksportētāji, Komisija noteica individuālas antidempinga likmes 13,1 %–23,4 %. Ražotājiem eksportētājiem, kas sadarbojās, bet netika iekļauti izlasē, tika noteikta maksājuma likme 17,9 %. Ražotāji eksportētāji, kas sadarbojās, bet netika iekļauti izlasē, ir uzskaitīti Īstenošanas regulas (ES) 2019/2131 I pielikumā. Turklāt attiecīgajam ražojumam no uzņēmumiem Ķīnas Tautas Republikā, kuri vai nu nepieteicās, vai nesadarbojās izmeklēšanā, tika noteikta valsts mēroga maksājuma likme 36,1 %.

                     (6)

                     Saskaņā ar Īstenošanas regulas (ES) 2019/1198 2. pantu Komisija var grozīt minētās regulas I pielikumu, piešķirot jaunam ražotājam eksportētājam maksājuma likmi, kas piemērojama uzņēmumiem, kuri sadarbojās, bet netika iekļauti izlasē vai kuriem netika piešķirts individuāls režīms, proti, vidējo svērto maksājuma likmi 17,9 %, ja kāds jauns ražotājs eksportētājs Ķīnas Tautas Republikā Komisijai sniedz pietiekamus pierādījumus, ka:

                                 a)

                                 tas izmeklēšanas periodā, uz kuru balstīti pasākumi, t. i., no 2011. gada 1. janvāra līdz 2011. gada 31. decembrim (“sākotnējās izmeklēšanas periods”), nav eksportējis uz Savienību attiecīgo ražojumu;

                                 b)

                                 tas nav saistīts ne ar vienu eksportētāju vai ražotāju ĶTR, uz kuru attiecas ar sākotnējo regulu noteiktie antidempinga pasākumi; un

                                 c)

                                 tas faktiski ir eksportējis uz Savienību attiecīgo ražojumu pēc sākotnējās izmeklēšanas perioda beigām vai ir uzņēmies neatsaucamas līgumsaistības eksportēt uz Savienību ievērojamu daudzumu.

               B.   JAUNA RAŽOTĀJA EKSPORTĒTĀJA REŽĪMA PIEMĒROŠANAS PIEPRASĪJUMS

                     (7)

                     Saistītu uzņēmumu grupa – Huatai Ceramics Industry Limited, Hunan, China un Kerun Ceramics Manufactory Ltd. (“Huatai un Kerun” jeb “pieprasījuma iesniedzējs”) – iesniedza Komisijai pieprasījumu, lai tai piešķirtu jauna ražotāja eksportētāja režīmu (“JRER”) un tādējādi piemērotu maksājuma likmi, kas piemērojama ĶTR uzņēmumiem, kuri sadarbojās, bet netika iekļauti izlasē, proti, 17,9 %. Pieprasījuma iesniedzējs apgalvoja, ka tas atbilst visiem trim nosacījumiem, kas izklāstīti sākotnējās regulas 2. pantā.

                     (8)

                     Lai noteiktu, vai pieprasījuma iesniedzējs atbilst sākotnējās regulas 2. pantā noteiktajiem JRER piešķiršanas nosacījumiem (“JRER nosacījumi”), Komisija vispirms nosūtīja anketu pieprasījuma iesniedzējam ar lūgumu sniegt pierādījumus, kas liecina, ka tas atbilst JRER nosacījumiem.

                     (9)

                     Izanalizējusi atbildes uz anketas jautājumiem, Komisija lūdza papildu informāciju un pamatojošus pierādījumus, kurus pieprasījuma iesniedzējs sniedza.

                     (10)

                     Komisija centās pārbaudīt visu informāciju, ko tā uzskatīja par vajadzīgu, lai noteiktu, vai pieprasījuma iesniedzējs atbilst JRER kritērijiem. Tālab pieprasījuma iesniedzēja atbildēs uz anketas jautājumiem sniegto pierādījumu analīzē Komisija izmantoja dažādas tiešsaistes datubāzes, ieskaitot Orbis (5) un Qichacha (6), un salīdzināja uzņēmuma informāciju ar informāciju, kas iesniegta iepriekšējās lietās. Vienlaikus Komisija informēja arī Savienības ražošanas nozari par pieprasījuma iesniedzēja pieprasījumu un aicināja vajadzības gadījumā sniegt piezīmes. Piezīmes no Savienības ražošanas nozares netika saņemtas.

               C.   PIEPRASĪJUMA ANALĪZE

                     (11)

                     Attiecībā uz sākotnējas regulas 2. panta a) punktā izklāstīto nosacījumu, ka pieprasījuma iesniedzējs izmeklēšanas periodā, uz kuru balstīti pasākumi, t. i., no 2011. gada 1. janvāra līdz 2011. gada 31. decembrim (“sākotnējās izmeklēšanas periods”), nav eksportējis uz Savienību attiecīgo ražojumu, Komisija konstatēja, ka pieprasījuma iesniedzējs IP laikā tik tiešām nav eksportējis uz ES. Huatai ir dibināts 2010. gada septembrī kā keramikas pārdevējs iekšzemē. Tā statūti liecina, ka līdz 2012. gada martam tam nebija eksporta licences un līdz 2012. gada decembrim, t. i., pēc IP, tas nespēja ražot attiecīgo ražojumu. Kerun ir dibināts 2004. gada oktobrī. Līdz 2018. gada jūlijam tas nebija saņēmis licenci ražot attiecīgo ražojumu un līdz 2019. gada maijam nebija saņēmis eksporta licenci, abi šie datumi ir pēc IP. Tāpēc pieprasījuma iesniedzējs atbilst šim nosacījumam.

                     (12)

                     Attiecībā uz sākotnējās regulas 2. panta b) punktā izklāstītajiem nosacījumiem pieprasījuma iesniedzējs nav saistīts ar eksportētājiem vai ražotājiem, uz kuriem attiecas antidempinga pasākumi, kas noteikti ar sākotnējo regulu, Komisija konstatēja, ka pieprasījuma iesniedzējs ir saistīts ar vienu no tā galvenajiem klientiem, proti, Malaizijas tirdzniecības uzņēmumu Fluxline Trading SDN BHD. Tomēr šis uzņēmums neatrodas ĶTR un uz to neattiecas antidempinga pasākumi, kas noteikti ar sākotnējo regulu. Cita saistība, kā tā definēta Komisijas Īstenošanas regulā 2015/2447 (7), netika konstatēta. Tāpēc pieprasījuma iesniedzējs atbilst šim nosacījumam.

                     (13)

                     Attiecībā uz sākotnējās regulas 2. panta c) punktā minēto nosacījumu, ka pieprasījuma iesniedzējs ir faktiski eksportējis attiecīgo ražojumu uz Savienību pēc sākotnējās izmeklēšanas perioda vai ir uzņēmies neatsaucamas līgumsaistības eksportēt uz Savienību ievērojamu daudzumu, Komisija konstatēja, ka pieprasījuma iesniedzējs ir eksportējis uz Savienību 2019. gadā, tātad pēc sākotnējās izmeklēšanas perioda. Pieprasījuma iesniedzējs ir iesniedzis rēķinus, iepakojumu sarakstu, konosamentu un maksājuma kvīti par pasūtījumu, ko 2019. gadā bija veicis Austrijas uzņēmums. Tāpēc pieprasījuma iesniedzējs atbilst šim nosacījumam.

                     (14)

                     Tādējādi pieprasījuma iesniedzējs atbilst visiem trim JRER piešķiršanas nosacījumiem, kas izklāstīti sākotnējās regulas 2. pantā, un tāpēc pieprasījums būtu jāpieņem. Tādējādi uz pieprasījuma iesniedzēju būtu jāattiecina antidempinga maksājums 17,9 %, kas noteikts uzņēmumiem, kuri sadarbojās, bet netika iekļauti sākotnējās izmeklēšanas izlasē.

               D.   INFORMĀCIJAS IZPAUŠANA

                     (15)

                     Pieprasījuma iesniedzējs un Savienības ražošanas nozare tika informēti par būtiskajiem faktiem un apsvērumiem, uz kuru pamata tika uzskatīts par atbilstošu uzņēmumiem – Huatai Ceramics Industry Limited, Hunan, China un Kerun Ceramics Manufactory Ltd. (“Huatai un Kerun”) – piešķirt antidempinga maksājuma likmi, kas piemērojama uzņēmumiem, kuri sadarbojās, bet netika iekļauti sākotnējās izmeklēšanas izlasē.

                     (16)

                     Personām tika dota iespēja iesniegt piezīmes. Piezīmes netika saņemtas.

                     (17)

                     Regula ir saskaņā ar atzinumu, ko sniegusi komiteja, kura izveidota ar pamatregulas 15. panta 1. punktu,

               IR PIEŅĒMUSI ŠO REGULU.

            1. pants
            Turpmāk minēto uzņēmumu pievieno to uzņēmumu sarakstam, kuri sadarbojās, bet netika iekļauti Īstenošanas regulas (ES) 2019/1198 (2019. gada 12. jūlijs) izlasē, konkrēti, Īstenošanas regulas 2019/1198 I pielikumā:

                        Uzņēmums

                        Taric
                        papildu kods

                        “Huatai Ceramics Industry Limited, Hunan, China un Kerun Ceramics Manufactory Ltd.

                        C551”

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            Šī regula uzliek saistības kopumā un ir tieši piemērojama visās dalībvalstīs.

            Briselē, 2020. gada 25. jūnijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 176, 30.6.2016., 21. lpp.

            (2)  OV L 189, 15.7.2019., 8. lpp.

            (3)  Padomes Īstenošanas regula (ES) Nr. 412/2013 (2013. gada 13. maijs), ar ko nosaka galīgo antidempinga maksājumu un galīgi iekasē pagaidu maksājumu par Ķīnas Tautas Republikas izcelsmes keramikas galda piederumu un virtuves piederumu importu (OV L 131, 15.5.2013., 1. lpp.).

            (4)  Komisijas Īstenošanas regula (ES) 2019/2131 (2019. gada 28. novembris), ar kuru groza Īstenošanas regulu (ES) 2019/1198, ar ko pēc termiņbeigu pārskatīšanas, kura veikta, ievērojot Eiropas Parlamenta un Padomes Regulas (ES) 2016/1036 11. panta 2. punktu, nosaka galīgu antidempinga maksājumu Ķīnas Tautas Republikas izcelsmes keramikas galda piederumu un virtuves piederumu importam (OV L 321, 12.12.2019., 139. lpp.).

            (5)  Orbis ir globāls korporatīvās informācijas datu sniedzējs, kas aptver vairāk nekā 220 miljonus uzņēmumu visā pasaulē. Galvenokārt tas sniedz standartizētu informāciju par privātiem uzņēmumiem un korporatīvām struktūrām.

            (6)  Qichacha ir privāta, peļņu nesoša datubāze, kas pieder Ķīnai un patērētājiem/speciālistiem sniedz darījumdarbības datus, kredītinformāciju un analītiskos datus par Ķīnā reģistrētiem privātiem un publiskiem uzņēmumiem.

            (7)  127. pantā Komisijas Īstenošanas regulā 2015/2447 (2015. gada 24. novembris), ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558. lpp.), ir noteikts, ka uzskata, ka divas personas ir saistītas, ja ir izpildīts viens no šādiem nosacījumiem: a) viena persona ir otras personas uzņēmuma amatpersona vai direktors; b) tās ir juridiski atzīti uzņēmējdarbības partneri; c) tās ir darba devējs un darba ņēmējs; d) trešai personai tieši vai netieši pieder, tā pārvalda vai tur 5 % vai vairāk no abu personu balsstiesīgajām apgrozībā esošajām akcijām vai daļām; e) viena no personām tieši vai netieši kontrolē otru; f) abas personas tieši vai netieši kontrolē trešā persona; g) kopā abas personas tieši vai netieši kontrolē trešo personu; h) tās ir vienas ģimenes locekļi. Tādas darījumdarbībā saistītas personas, no kurām viena persona ir otras personas vienīgais pārstāvis, vienīgais izplatītājs vai vienīgais koncesionārs neatkarīgi no apzīmējuma, par saistītām uzskata tikai tad, ja tās atbilst iepriekšējā teikuma minētajiem kritērijiem.


title: Komisijas Īstenošanas regula (ES) 2020/882 (2020. gada 25. jūnijs), ar ko pieņem jauna ražotāja eksportētāja režīma pieprasījumu attiecībā uz galīgajiem antidempinga pasākumiem, kuri ar Īstenošanas regulu (ES) 2019/1198 noteikti Ķīnas Tautas Republikas izcelsmes keramikas galda piederumu un virtuves piederumu importam

text:
                  26.6.2020

                  LV

                  Eiropas Savienības Oficiālais Vēstnesis

                  L 203/68

         KOMISIJAS ĪSTENOŠANAS REGULA (ES) 2020/882
         (2020. gada 25. jūnijs),
         ar ko pieņem jauna ražotāja eksportētāja režīma pieprasījumu attiecībā uz galīgajiem antidempinga pasākumiem, kuri ar Īstenošanas regulu (ES) 2019/1198 noteikti Ķīnas Tautas Republikas izcelsmes keramikas galda piederumu un virtuves piederumu importam
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/1036 (2016. gada 8. jūnijs) par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregula”),
         ņemot vērā Komisijas Īstenošanas regulu (ES) 2019/1198 (2019. gada 12. jūlijs), ar ko pēc termiņbeigu pārskatīšanas, kura veikta, ievērojot Regulas (ES) 2016/1036 11. panta 2. punktu, nosaka galīgu antidempinga maksājumu Ķīnas Tautas Republikas izcelsmes keramikas galda piederumu un virtuves piederumu importam (2) (“sākotnējā regula”), un jo īpaši tās 2. pantu,
         tā kā:
         A.   SPĒKĀ ESOŠIE PASĀKUMI

                     (1)

                     Padome 2013. gada 13. maijā ar Īstenošanas regulu (ES) Nr. 412/2013 (3) noteica galīgo antidempinga maksājumu Ķīnas Tautas Republikas izcelsmes keramikas galda piederumu un virtuves piederumu (“attiecīgais ražojums”) importam.

                     (2)

                     Pēc termiņbeigu pārskatīšanas, kura tika veikta, ievērojot pamatregulas 11. panta 2. punktu, Komisija 2019. gada 12. jūlijā ar Īstenošanas regulu (ES) 2019/1198 pagarināja pasākumu termiņu vēl uz pieciem gadiem.

                     (3)

                     Pēc pretapiešanas izmeklēšanas, kas tika veikta, ievērojot pamatregulas 13. panta 3. punktu un 14. panta 5. punktu, Komisija 2019. gada 28. novembrī ar Īstenošanas regulu (ES) 2019/2131 (4) grozīja Regulu (ES) 2019/1198.

                     (4)

                     Sākotnējā izmeklēšanā, lai izmeklētu ražotājus eksportētājus ĶTR, saskaņā ar pamatregulas 17. pantu tika izmantota Ķīnas ražotāju eksportētāju atlase.

                     (5)

                     Attiecīgā ražojuma importam, ko veic izlasē iekļautie ražotāji eksportētāji, Komisija noteica individuālas antidempinga likmes 13,1–23,4 %. Ražotājiem eksportētājiem, kas sadarbojās, bet netika iekļauti izlasē, tika noteikta maksājuma likme 17,9 %. Ražotāji eksportētāji, kas sadarbojās, bet netika iekļauti izlasē, ir uzskaitīti Īstenošanas regulas (ES) 2019/2131 I pielikumā. Turklāt attiecīgajam ražojumam no uzņēmumiem Ķīnas Tautas Republikā, kuri vai nu nepieteicās, vai nesadarbojās izmeklēšanā, tika noteikta valsts mēroga maksājuma likme 36,1 %.

                     (6)

                     Saskaņā ar sākotnējās regulas 2. pantu Komisija var grozīt minētās regulas I pielikumu, piešķirot jaunam ražotājam eksportētājam maksājuma likmi, kas piemērojama uzņēmumiem, kuri sadarbojās, bet netika iekļauti izlasē vai kuriem netika piešķirts individuāls režīms, proti, vidējo svērto maksājuma likmi 17,9 %, ja kāds jauns ražotājs eksportētājs Ķīnas Tautas Republikā Komisijai sniedz pietiekamus pierādījumus, ka:

                                 a)

                                 tas izmeklēšanas periodā, uz kuru balstīti pasākumi, t. i., no 2011. gada 1. janvāra līdz 2011. gada 31. decembrim (“sākotnējās izmeklēšanas periods”), nav eksportējis uz Savienību attiecīgo ražojumu;

                                 b)

                                 tas nav saistīts ne ar vienu eksportētāju vai ražotāju ĶTR, uz kuru attiecas ar sākotnējo regulu noteiktie antidempinga pasākumi; un

                                 c)

                                 tas faktiski ir eksportējis uz Savienību attiecīgo ražojumu pēc sākotnējās izmeklēšanas perioda beigām vai ir uzņēmies neatsaucamas līgumsaistības eksportēt uz Savienību ievērojamu daudzumu.

               B.   JAUNA RAŽOTĀJA EKSPORTĒTĀJA REŽĪMA PIEMĒROŠANAS PIEPRASĪJUMS

                     (7)

                     Uzņēmums Hunan Huazhi Ceramic Co., Ltd. (“Huazhi” jeb “pieprasījuma iesniedzējs”) iesniedza Komisijai pieprasījumu, lai tam piešķirtu jauna ražotāja eksportētāja režīmu (“JRER”) un tādējādi uz to attiecinātu maksājuma likmi, kas piemērojama ĶTR uzņēmumiem, kuri sadarbojās, bet netika iekļauti izlasē, proti, 17,9 %. Pieprasījuma iesniedzējs apgalvoja, ka tas atbilst visiem trim nosacījumiem, kas izklāstīti sākotnējās regulas 2. pantā.

                     (8)

                     Lai noteiktu, vai pieprasījuma iesniedzējs atbilst sākotnējās regulas 2. pantā noteiktajiem JRER piešķiršanas nosacījumiem (“JRER nosacījumi”), Komisija vispirms nosūtīja anketu pieprasījuma iesniedzējam ar lūgumu sniegt pierādījumus, kas liecina, ka tas atbilst JRER nosacījumiem.

                     (9)

                     Izanalizējusi atbildes uz anketas jautājumiem, Komisija lūdza papildu informāciju un pamatojošus pierādījumus, kurus pieprasījuma iesniedzējs sniedza.

                     (10)

                     Komisija centās pārbaudīt visu informāciju, ko tā uzskatīja par vajadzīgu, lai noteiktu, vai pieprasījuma iesniedzējs atbilst JRER nosacījumiem. Tālab pieprasījuma iesniedzēja atbildēs uz anketas jautājumiem sniegto pierādījumu analīzē Komisija izmantoja dažādas tiešsaistes datubāzes, ieskaitot Orbis (5) un Qichacha (6), un salīdzināja uzņēmuma informāciju ar informāciju, kas iesniegta iepriekšējās lietās. Vienlaikus Komisija informēja arī Savienības ražošanas nozari par pieprasījuma iesniedzēja pieprasījumu un aicināja vajadzības gadījumā sniegt piezīmes. Piezīmes no Savienības ražošanas nozares netika saņemtas.

               C.   PIEPRASĪJUMA ANALĪZE

                     (11)

                     Attiecībā uz sākotnējas regulas 2. panta a) punktā izklāstīto nosacījumu, ka pieprasījuma iesniedzējs izmeklēšanas periodā, uz kuru balstīti pasākumi, t. i., no 2011. gada 1. janvāra līdz 2011. gada 31. decembrim (“sākotnējās izmeklēšanas periods”), nav eksportējis uz Savienību attiecīgo ražojumu, Komisija konstatēja, ka pieprasījuma iesniedzēja kā uzņēmuma tolaik nebija. Huazhi statūti ir datēti ar 2013. gada oktobri, darījumdarbības licence – ar 2013. gada novembri. Tāpēc izmeklēšanas periodā pieprasījuma iesniedzējs nebūtu varējis eksportēt attiecīgo ražojumu uz Savienību, un tādējādi tas atbilst šim nosacījumam.

                     (12)

                     Attiecībā uz sākotnējās regulas 2. panta b) punktā izklāstītajiem nosacījumiem pieprasījuma iesniedzējs nav saistīts ar eksportētājiem vai ražotājiem, uz kuriem attiecas antidempinga pasākumi, kas noteikti ar sākotnējo regulu, Komisija noteica, ka abiem Huazhi kapitāla daļu īpašniekiem nepiederēja kapitāla daļas citur. Lai gan viens no galvenajiem Huazhi klientiem bija attiecīgā ražojuma ražotājs Ķīnā, uz ko attiecināti antidempinga pasākumi, saistība, kā tā definēta Komisijas Īstenošanas regulā (ES) 2015/2447 (7), abu uzņēmumu starpā netika konstatēta. Tāpēc pieprasījuma iesniedzējs atbilst šim nosacījumam.

                     (13)

                     Attiecībā uz sākotnējās regulas 2. panta c) punktā minēto nosacījumu, ka pieprasījuma iesniedzējs ir faktiski eksportējis attiecīgo ražojumu uz Savienību pēc sākotnējās izmeklēšanas perioda vai ir uzņēmies neatsaucamas līgumsaistības eksportēt uz Savienību ievērojamu daudzumu, Komisija konstatēja, ka pieprasījuma iesniedzējs ir eksportējis uz Savienību 2019. gadā, tātad pēc sākotnējās izmeklēšanas perioda. Pieprasījuma iesniedzējs ir iesniedzis rēķinus, iepakojumu sarakstu, konosamentu un maksājuma kvīti par pasūtījumu, ko 2019. gadā bija veicis Francijas uzņēmums. Tāpēc pieprasījuma iesniedzējs atbilst šim nosacījumam.

                     (14)

                     Tādējādi pieprasījuma iesniedzējs atbilst visiem trim JRER piešķiršanas nosacījumiem, kas izklāstīti sākotnējās regulas 2. pantā, un tāpēc pieprasījums būtu jāpieņem. Tādējādi uz pieprasījuma iesniedzēju būtu jāattiecina antidempinga maksājums 17,9 %, kas noteikts uzņēmumiem, kuri sadarbojās, bet netika iekļauti sākotnējās izmeklēšanas izlasē.

               D.   INFORMĀCIJAS IZPAUŠANA

                     (15)

                     Pieprasījuma iesniedzējs un Savienības ražošanas nozare tika informēti par būtiskajiem faktiem un apsvērumiem, uz kuru pamata tika uzskatīts par atbilstošu uzņēmumam Hunan Huazhi Ceramic Co., Ltd. (“Huazhi”) piešķirt antidempinga maksājuma likmi, kas piemērojama uzņēmumiem, kuri sadarbojās, bet netika iekļauti sākotnējās izmeklēšanas izlasē.

                     (16)

                     Personām tika dota iespēja iesniegt piezīmes. Piezīmes netika saņemtas.

                     (17)

                     Regula ir saskaņā ar atzinumu, ko sniegusi komiteja, kura izveidota ar pamatregulas 15. panta 1. punktu,

               IR PIEŅĒMUSI ŠO REGULU.

            1. pants
            Turpmāk minēto uzņēmumu pievieno to uzņēmumu sarakstam, kuri sadarbojās, bet netika iekļauti Īstenošanas regulas (ES) 2019/1198 izlasē, konkrēti, Īstenošanas regulas (ES) 2019/1198 I pielikumā:

                        Uzņēmums

                        Taric
                        papildu kods

                        Hunan Huazhi Ceramic Co., Ltd.

                        C550

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 25. jūnijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 176, 30.6.2016., 21. lpp.

            (2)  OV L 189, 15.7.2019., 8. lpp.

            (3)  Padomes Īstenošanas regula (ES) Nr. 412/2013 (2013. gada 13. maijs), ar ko nosaka galīgo antidempinga maksājumu un galīgi iekasē pagaidu maksājumu par Ķīnas Tautas Republikas izcelsmes keramikas galda piederumu un virtuves piederumu importu (OV L 131, 15.5.2013., 1. lpp.).

            (4)  Komisijas Īstenošanas regula (ES) 2019/2131 (2019. gada 28. novembris), ar kuru groza Īstenošanas regulu (ES) 2019/1198, ar ko pēc termiņbeigu pārskatīšanas, kura veikta, ievērojot Eiropas Parlamenta un Padomes Regulas (ES) 2016/1036 11. panta 2. punktu, nosaka galīgu antidempinga maksājumu Ķīnas Tautas Republikas izcelsmes keramikas galda piederumu un virtuves piederumu importam (OV L 321, 12.12.2019., 139. lpp.).

            (5)  Orbis ir globāls korporatīvas informācijas datu sniedzējs, kas aptver vairāk nekā 220 miljonus uzņēmumu visā pasaulē. Galvenokārt tas sniedz standartizētu informāciju par privātiem uzņēmumiem un korporatīvām struktūrām.

            (6)  Qichacha ir privāta, peļņu nesoša datubāze, kas pieder Ķīnai un patērētājiem/speciālistiem sniedz darījumdarbības datus, kredītinformāciju un analītiskos datus par Ķīnā reģistrētiem privātiem un publiskiem uzņēmumiem.

            (7)  127. pantā Komisijas Īstenošanas regulā (ES) 2015/2447 (2015. gada 24. novembris), ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558. lpp.), ir noteikts, ka uzskata, ka divas personas ir saistītas, ja ir izpildīts viens no šādiem nosacījumiem: a) viena persona ir otras personas uzņēmuma amatpersona vai direktors; b) tās ir juridiski atzīti uzņēmējdarbības partneri; c) tās ir darba devējs un darba ņēmējs; d) trešai personai tieši vai netieši pieder, tā pārvalda vai tur 5 % vai vairāk no abu personu balsstiesīgajām apgrozībā esošajām akcijām vai daļām; e) viena no personām tieši vai netieši kontrolē otru; f) abas personas tieši vai netieši kontrolē trešā persona; g) kopā abas personas tieši vai netieši kontrolē trešo personu; h) tās ir vienas ģimenes locekļi. Tādas darījumdarbībā saistītas personas, no kurām viena persona ir otras personas vienīgais pārstāvis, vienīgais izplatītājs vai vienīgais koncesionārs neatkarīgi no apzīmējuma, par saistītām uzskata tikai tad, ja tās atbilst iepriekšējā teikumā minētajiem kritērijiem.


title: Padomes Īstenošanas regula (ES) 2020/897 (2020. gada 29. jūnijs), ar ko īsteno Regulu (ES) 2017/2063 par ierobežojošiem pasākumiem saistībā ar situāciju Venecuēlā

text:
                  29.6.2020

                  LV

                  Eiropas Savienības Oficiālais Vēstnesis

                  LI 205/1

         PADOMES ĪSTENOŠANAS REGULA (ES) 2020/897
         (2020. gada 29. jūnijs),
         ar ko īsteno Regulu (ES) 2017/2063 par ierobežojošiem pasākumiem saistībā ar situāciju Venecuēlā
         Eiropas Savienības Padome,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) 2017/2063 (2017. gada 13. novembris) par ierobežojošiem pasākumiem saistībā ar situāciju Venecuēlā (1) un jo īpaši tās 17. panta 1. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:

                     (1)

                     Padome 2017. gada 13. novembrī pieņēma Regulu (ES) 2017/2063.

                     (2)

                     Savienības Augstais pārstāvis ārlietās un drošības politikas jautājumos (“Augstais pārstāvis”) 2019. gada 21. decembrī Savienības vārdā nāca klajā ar deklarāciju, kurā minēts, ka Venecuēlas Augstākās tiesas un neatzītās konstitucionālās asamblejas lēmums četriem Nacionālās asamblejas locekļiem atcelt viņiem konstitucionāli piešķirto parlamentāro imunitāti ir nopietns konstitūcijas noteikumu, tiesiskuma un demokrātiskā varas dalīšanas principa pārkāpums. Deklarācijā tika skaidri noteikts, ka Savienība turpinās uzraudzīt situāciju, un norādīts uz Savienības gatavību izmantot tās rīcībā esošos instrumentus, ar ko veicināt demokrātiju, tiesiskumu un cilvēktiesības, tostarp mērķtiecīgus pasākumus, kas nekaitē Venecuēlas tautai.

                     (3)

                     Augstais pārstāvis 2020. gada 9. janvārī Savienības vārdā nāca klajā ar deklarāciju, kurā tika paziņots, ka nesenās darbības pret vienīgo demokrātiski ievēlēto struktūru Venecuēlā – Nacionālo asambleju – un daudziem tās locekļiem, tostarp Nacionālās asamblejas priekšsēdētāju, ir vēl vairāk saasinājušas Venecuēlas krīzi un ka mēģinājumi 2020. gada 5. janvārī piespiedu kārtā bloķēt Nacionālās asamblejas Direktoru padomes likumīgo vēlēšanu procesu un spēka pielietošana pret tās priekšsēdētāju un vairākiem likumdevējiem, lai kavētu viņu piekļuvi Nacionālajai asamblejai, ir pilnīgi nepieņemami. Minētajā deklarācijā tāpat tika norādīts, ka balsošana, kuras rezultātā notika Luis Parra tā sauktā “ievēlēšana”, nebija likumīga, jo tajā netika ievērotas ne juridiskās procedūras, ne demokrātiskie konstitucionālie principi, un ka Nacionālās asamblejas locekļiem ir jāspēj bez jebkādas iebiedēšanas vai represijām īstenot savas parlamentārās pilnvaras, kas saņemtas no Venecuēlas iedzīvotājiem. Turklāt, ņemot vērā šīs nopietnās darbības un lēmumus, kas apdraud demokrātiju, tiesiskumu un cilvēktiesības, minētajā deklarācijā tika uzsvērta Savienības apņemšanās sākt darbu, lai piemērotu mērķtiecīgus pasākumus pret personām, kas iesaistītas minēto principu un tiesību pārkāpumos.

                     (4)

                     Augstais pārstāvis 2020. gada 4. jūnijā Savienības vārdā nāca klajā ar deklarāciju par jaunākajām norisēm Venecuēlā, tostarp Venecuēlas Augstākās tiesas 2020. gada 26. maija lēmumu, ar kuru Luis Parra apstiprināja par Nacionālās asamblejas priekšsēdētāju. Minētajā deklarācijā tika uzsvērts, ka Savienība uzskata, ka balsošanas sanāksme, kuras rezultātā notika Luis Parra tā sauktā “ievēlēšana”, nebija likumīga, jo tajā netika ievērota nedz juridiskā procedūra, nedz demokrātijas konstitucionālie principi. Tajā arī tika paziņots, ka jaunākās norises ir vēl vairāk saasinājušas ilgstošo institucionālo un politisko krīzi Venecuēlā un sašaurinājušas demokrātisko un konstitucionālo telpu šajā valstī. Deklarācijā tika atkārtoti uzsvērta Savienības nostāja, ka ilgtspējīgu Venecuēlas krīzes risinājumu var panākt tikai ar patiesu un iekļaujošu politisko procesu, un tika pasvītrots, ka Savienība noraida visu veidu vardarbību, tostarp jebkādu militāru vai vardarbīgu iebrukumu valstī. Šajā sakarā Savienība norādīja, ka pozitīvs solis ir nesenā starp nacionālajiem dalībniekiem panāktā vienošanās par humāno palīdzību, un uzsvēra, ka visām pusēm ir kopīgi un konstruktīvi jāsadarbojas, lai mazinātu Venecuēlas iedzīvotāju ārkārtīgās ciešanas, ko pastiprina Covid-19 pandēmija.

                     (5)

                     Šajā sakarā un ņemot vērā to, ka smagā situācija Venecuēlā saglabājas, Regulas (ES) 2017/2063 IV pielikumā ietvertajā sarakstā ar fiziskām un juridiskām personām, vienībām un struktūrām, kurām piemēro ierobežojošus pasākumus, būtu jāiekļauj vienpadsmit personas.

                     (6)

                     Tāpēc būtu attiecīgi jāgroza Regulas (ES) 2017/2063 IV pielikums,

               IR PIEŅĒMUSI ŠO REGULU.

            1. pants
            Regulas (ES) 2017/2063 IV pielikumu groza tā, kā izklāstīts šīs regulas pielikumā.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 29. jūnijā

                  Padomes vārdā –

                  priekšsēdētāja

               A. METELKO-ZGOMBIĆ

            (1)  OV L 295, 14.11.2017., 21. lpp.

            PIELIKUMS
            Regulas (ES) 2017/2063 IV pielikumā iekļautajam fizisko un juridisko personu, vienību un struktūru sarakstam tiek pievienoti šādi ieraksti:

                           Vārds, uzvārds

                           Identifikācijas informācija

                           Pamatojums

                           Sarakstā iekļaušanas datums

                           “26.

                           José Adelino Ornelas Ferreira
                           Citā vārdā: Ornella Ferreira/Ornellas Ferreira

                           Dzimšanas datums: 1964. gada 14. decembris
                           Dzimšanas vieta: Caracas, Distrito Capital, Venecuēla
                           ID numurs: V-7087964
                           Dzimums: vīrietis

                           Nacionālās aizsardzības padomes ģenerālsekretārs kopš 2019. gada 26. jūlija un bijušais Nacionālās galvaspilsētas integrētās stratēģiskās aizsardzības reģiona (REDI Capital) komandieris, Venecuēlas Bolivāra Nacionālo bruņoto spēku Stratēģiski operacionālās pavēlniecības (CEOFANB) bijušais štāba priekšnieks un bijušais komandiera vietnieks. Pildot šīs funkcijas, viņš ir atbalstījis un veicinājis Venecuēlas valdības darbības un politiku, kas ir apdraudējušas demokrātiju un tiesiskumu Venecuēlā. Atbildīgs par nopietniem cilvēktiesību pārkāpumiem un pilsoniskās sabiedrības un demokrātiskās opozīcijas apspiešanu Venecuēlā, tostarp traucējot humānās palīdzības sniegšanu un izmantojot pārmērīgu spēku, kuru pielietoja Bolivāra bruņoto spēku (FANB) amatpersonas un pakļautie, viņa komandētie spēki, tostarp Integrētās stratēģiskās aizsardzības reģions (REDI), Integrētās aizsardzības operāciju zona (ZODI) un Bolivāra nacionālā gvarde.

                           29.6.2020.

                           27.

                           Gladys del Valle Requena

                           Dzimšanas datums: 1952. gada 9. novembris
                           Dzimšanas vieta: Puerto Santo, Sucre, Venecuēla
                           ID numurs: V-4114842
                           Dzimums: sieviete

                           Neatzītās Nacionālās konstitucionālās asamblejas (ANC) locekle un kopš 2018. gada 26. oktobra – priekšsēdētāja otrā vietniece. Īstenojot savu vadošo lomu neatzītajā ANC, viņa ir apdraudējusi demokrātiju un tiesiskumu Venecuēlā, tostarp parakstot dekrētu, ar kuru Venecuēlas Nacionālās asamblejas priekšsēdētājam Juan Guaidó atņēma parlamentāro imunitāti.

                           29.6.2020.

                           28.

                           Tania Valentina Diaz González

                           Dzimšanas datums: 1963. gada 18. jūnijs
                           Dzimšanas vieta: Caracas, Distrito Capital, Venecuēla
                           ID numurs: V-6432672
                           Dzimums: sieviete

                           Neatzītās Nacionālās konstitucionālās asamblejas (ANC) locekle un kopš 2018. gada 4. janvāra – priekšsēdētāja pirmā vietniece. Īstenojot savu vadošo lomu neatzītajā ANC, viņa ir apdraudējusi demokrātiju un tiesiskumu Venecuēlā, tostarp parakstot dekrētu, ar kuru Venecuēlas Nacionālās asamblejas priekšsēdētājam Juan Guaidó atņēma parlamentāro imunitāti.

                           29.6.2020.

                           29.

                           Elvis Eduardo Hidrobo Amoroso

                           Dzimšanas datums: 1963. gada 4. augusts
                           Dzimšanas vieta: Caracas, Distrito Capital, Venecuēla
                           ID numurs: V-7659695
                           Dzimums: vīrietis

                           Galvenais kontrolieris kopš 2018. gada 23. oktobra un bijušais neatzītās Nacionālās konstitucionālās asamblejas (ANC) priekšsēdētāja pirmais un otrais vietnieks. Viņa darbības ir apdraudējušas demokrātiju un tiesiskumu Venecuēlā, tostarp vadot neatzīto ANC, parakstot “likumu par naida novēršanu”, attaisnojot likumīgi ievēlēta opozīcijas gubernatora atcelšanu un aizliedzot Juan Guaidó kandidēt uz jebkādu publisku amatu.

                           29.6.2020.

                           30.

                           Juan José Mendoza Jover

                           Dzimšanas datums: 1969. gada 11. marts
                           Dzimšanas vieta: Trujillo, Venecuēla
                           Adrese: Arnoldo Gabaldon, Candelaria, Edo. Trujillo

                           ID numurs: V-9499372
                           Dzimums: vīrietis

                           Venecuēlas Augstākās tiesas (Tribunal Supremo de Justicia (TSJ)) priekšsēdētāja otrais vietnieks un – kopš 2017. gada 24. februāra – Augstākās tiesas Konstitucionālās palātas priekšsēdētājs. Viņa darbības ir apdraudējušas demokrātiju un tiesiskumu Venecuēlā, tostarp ar vairākiem tiesas nolēmumiem pēdējo divu gadu laikā, kuri ir ierobežojuši vai iedragājuši Venecuēlas demokrātiski ievēlētās likumdošanas iestādes – Nacionālās asamblejas – konstitucionālās pilnvaras.

                           29.6.2020.

                           31.

                           Jorge Elieser Marquez Monsalve

                           Dzimšanas datums: 1971. gada 20. februāris
                           Dzimšanas vieta: Caracas, Venecuēla
                           ID numurs: V-8714253
                           Dzimums: vīrietis

                           Valsts telekomunikāciju komisijas (CONATEL) ģenerāldirektors kopš 2017. gada 7. augusta. Viņa darbības ir apdraudējušas demokrātiju un tiesiskumu Venecuēlā, tostarp nopietni ierobežojot Venecuēlas iedzīvotāju tiesības uz brīvu presi, vārda brīvību un informāciju. Viņš izmantoja CONATEL īpašās pilnvaras, lai apklusinātu kritiku un pret režīmu noskaņotos disidentus, bloķējot un filtrējot interneta vietnes un traucējot to darbību, kā arī atsaucot radio un televīzijas staciju esošās licences un atsakoties piešķirt šādas jaunas licences.

                           29.6.2020.

                           32.

                           Farik Karin Mora Salcedo

                           ID numurs: V-8608523
                           Dzimums: vīrietis

                           Venecuēlas Pirmās instances Pirmās īpašās tiesas prokurors ar biroju Militārās pretizlūkošanas ģenerāldirektorātā (Dirección General de Contrainteligencia Militar (DGCIM)). Viņa darbības ir apdraudējušas demokrātiju un tiesiskumu Venecuēlā, tostarp uzsākot politiski motivētas kriminālvajāšanas, kuru rezultātā tika patvaļīgi aizturēti Nacionālās asamblejas locekļi un citas amatpersonas, kas iebilda pret Maduro režīmu.

                           29.6.2020.

                           33.

                           Dinorah Yoselin Bustamante Puerta

                           Dzimšanas datums: 1975. gada 14. janvāris
                           ID numurs: V-10002096
                           Dzimums: sieviete

                           Venecuēlas Pirmās instances Pirmās īpašās tiesas prokurore ar biroju Militārās pretizlūkošanas ģenerāldirektorātā (Dirección General de Contrainteligencia Militar (DGCIM)). Viņas darbības ir apdraudējušas demokrātiju un tiesiskumu Venecuēlā, tostarp uzsākot politiski motivētas kriminālvajāšanas, kuru rezultātā tika patvaļīgi aizturēti Nacionālās asamblejas locekļi un citas amatpersonas, kas iebilda pret Maduro režīmu.

                           29.6.2020.

                           34.

                           Luis Eduardo Parra Rivero

                           Dzimšanas datums: 1978. gada 7. jūlijs
                           ID numurs: V-14211633
                           Dzimums: vīrietis

                           Nacionālās asamblejas loceklis un tās nelikumīgi ievēlētais priekšsēdētājs. Būdams Nacionālās asamblejas loceklis, viņš 2020. gada 5. janvārī mākslīgi sarīkoja savu ievēlēšanu Nacionālās asamblejas priekšsēdētāja amatā, tādējādi apdraudot demokrātiju un tiesiskumu Venecuēlā. Kamēr notika vēlēšanas, tikmēr militārā policija bloķēja vairāku parlamentāriešu iekļūšanu Nacionālās asamblejas ēkā, un tajās netika sasniegts kvorums. Tāpēc opozīcijas locekļiem bija jāorganizējas ārpus Nacionālās asamblejas telpām, lai par tās priekšsēdētāju atkārtoti ievēlētu Juan Guaidó. Neilgi pēc Parra mākslīgās ievēlēšanas, ko atbalstīja režīma politiskā partija (PSUV), Parra saņēma apsveikumus no Maduro un neatzītās Nacionālās konstitucionālās asamblejas (ANC).

                           29.6.2020.

                           35.

                           Franklyn Leonardo Duarte

                           Dzimšanas datums: 1977. gada 15. maijs
                           ID numurs: V-3304045

                           Nacionālās asamblejas loceklis un tās nelikumīgi ievēlētais priekšsēdētāja pirmais vietnieks. Būdams Nacionālās asamblejas loceklis, viņš 2020. gada 5. janvārī mākslīgi sarīkoja savu ievēlēšanu Nacionālās asamblejas priekšsēdētāja pirmā vietnieka amatā, tādējādi apdraudot demokrātiju un tiesiskumu Venecuēlā. Kamēr notika vēlēšanas, tikmēr militārā policija bloķēja vairāku parlamentāriešu iekļūšanu Nacionālās asamblejas ēkā, un tajās netika sasniegts kvorums. Tāpēc opozīcijas locekļiem bija jāorganizējas ārpus Nacionālās asamblejas telpām, lai par tās priekšsēdētāju atkārtoti ievēlētu Juan Guaidó. Neilgi pēc Duarte mākslīgās ievēlēšanas, ko atbalstīja režīma politiskā partija (PSUV), Maduro un neatzītā Nacionālā konstitucionālā asamblejas (ANC) pauda gandarījumu par Nacionālās asamblejas Direktoru padomes ievēlēšanu.

                           29.6.2020.

                           36.

                           José Gregorio Noriega Figueroa

                           Dzimšanas datums: 1969. gada 21. februāris
                           ID numurs: V-8348784
                           Dzimums: vīrietis

                           Nacionālās asamblejas loceklis un tās nelikumīgi ievēlētais priekšsēdētāja otrais vietnieks. Būdams Nacionālās asamblejas loceklis, viņš 2020. gada 5. janvārī mākslīgi sarīkoja savu ievēlēšanu Nacionālās asamblejas priekšsēdētāja otrā vietnieka amatā, tādējādi apdraudot demokrātiju un tiesiskumu Venecuēlā. Kamēr notika vēlēšanas, tikmēr militārā policija bloķēja vairāku parlamentāriešu iekļūšanu Nacionālās asamblejas ēkā, un tajās netika sasniegts kvorums. Tāpēc opozīcijas locekļiem bija jāorganizējas ārpus Nacionālās asamblejas telpām, lai par tās priekšsēdētāju atkārtoti ievēlētu Juan Guaidó. Neilgi pēc Noriega mākslīgās ievēlēšanas, ko atbalstīja režīma politiskā partija (PSUV), Maduro un neatzītā Nacionālā konstitucionālā asambleja (ANC) pauda gandarījumu par Nacionālās asamblejas Direktoru padomes ievēlēšanu.

                           29.6.2020.”


title: Komisijas Īstenošanas regula (ES) 2020/890 (2020. gada 23. jūnijs) par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Mele del Trentino” (AĢIN))

text:
                  30.6.2020

                  LV

                  Eiropas Savienības Oficiālais Vēstnesis

                  L 206/1

         KOMISIJAS ĪSTENOŠANAS REGULA (ES) 2020/890
         (2020. gada 23. jūnijs)
         par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Mele del Trentino” (AĢIN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1151/2012 (2012. gada 21. novembris) par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 50. panta 2. punkta a) apakšpunktu Itālijas pieteikums, kurā lūgts reģistrēt nosaukumu “Mele del Trentino”, ir publicēts Eiropas Savienības Oficiālajā Vēstnesī (2).

                     (2)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc nosaukums “Mele del Trentino” būtu jāreģistrē,

               IR PIEŅĒMUSI ŠO REGULU.

            1. pants
            Nosaukums “Mele del Trentino” (AĢIN) ar šo tiek ierakstīts reģistrā.
            Pirmajā daļā minētais nosaukums apzīmē produktu, kas pieder pie 1.6. grupas “Svaigi vai pārstrādāti augļi, dārzeņi un labība” saskaņā ar Komisijas Īstenošanas regulas (ES) Nr. 668/2014 (3) XI pielikumu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 23. jūnijā

                  Komisijas

                  un tās priekšsēdētājas vārdā –

                  Komisijas loceklis

               Janusz WOJCIECHOWSKI

            (1)  OV L 343, 14.12.2012., 1. lpp.

            (2)  OV C 72, 5.3.2020., 14. lpp.

            (3)  Komisijas Īstenošanas regula (ES) Nr. 668/2014 (2014. gada 13. jūnijs), ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 179, 19.6.2014., 36. lpp.).


title: Komisijas Īstenošanas regula (ES) 2020/891 (2020. gada 26. jūnijs), ar ko Īstenošanas regulu (ES) Nr. 447/2014 groza attiecībā uz īpašajiem noteikumiem, lai saskaņā ar Pirmspievienošanās palīdzības instrumentu (IPA) finansēto pārrobežu sadarbības programmu īstenošanas noteikumus salāgotu ar īpašajiem pasākumiem, kuri ieviesti Covid-19 pandēmijas kontekstā

text:
                  30.6.2020

                  LV

                  Eiropas Savienības Oficiālais Vēstnesis

                  L 206/3

         KOMISIJAS ĪSTENOŠANAS REGULA (ES) 2020/891
         (2020. gada 26. jūnijs),
         ar ko Īstenošanas regulu (ES) Nr. 447/2014 groza attiecībā uz īpašajiem noteikumiem, lai saskaņā ar Pirmspievienošanās palīdzības instrumentu (IPA) finansēto pārrobežu sadarbības programmu īstenošanas noteikumus salāgotu ar īpašajiem pasākumiem, kuri ieviesti Covid-19 pandēmijas kontekstā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 231/2014 (2014. gada 11. marts), ar ko izveido Pirmspievienošanās palīdzības instrumentu (IPA II) (1), un jo īpaši tās 12. pantu,
         tā kā:

                     (1)

                     Saskaņā ar Komisijas Īstenošanas regulas (ES) Nr. 447/2014 (2) 33. pantu ir piemērojami noteikumi, kuri Eiropas teritoriālās sadarbības (ETS) mērķim paredzēti Eiropas Parlamenta un Padomes Regulās (ES) Nr. 1303/2013 (3) un (ES) Nr. 1299/2013 (4).

                     (2)

                     Pārrobežu sadarbības programmu īstenošanu gan saskaņā ar Pirmspievienošanās palīdzības instrumentu (IPA II), gan saskaņā ar ETS vēl nepieredzētā veidā ir ietekmējušas Covid-19 pandēmijas sekas. Tādējādi ir izveidojusies ārkārtas situācija, kas jārisina ar īpašiem pasākumiem. Šiem pasākumiem būtu jādod iespēja pārrobežu sadarbības programmām IPA II ietvaros palīdzēt elastīgi un efektīvi reaģēt uz strauji augošajām vajadzībām visvairāk apdraudētajās nozarēs, tādās kā veselības aprūpe, uzņēmējdarbība, ieskaitot mazos un vidējos uzņēmumus, un darba tirgus, un tādējādi uzlabot sociālekonomisko atveseļošanos programmu jomās.

                     (3)

                     Ar Eiropas Parlamenta un Padomes Regulu (ES) 2020/460 (5) un (ES) 2020/558 (6) ieviestie īpašie pasākumi attiecas uz pārrobežu sadarbības programmām ETS ietvaros un pārrobežu sadarbības programmām IPA II ietvaros, ciktāl Īstenošanas regulas (ES) Nr. 447/2014 33.–48. pantā ir atsauce uz noteikumiem, kas grozīti ar Regulām (ES) 2020/460 un (ES) 2020/558. Tomēr ir lietderīgi grozīt arī dažus Īstenošanas regulas (ES) Nr. 447/2014 noteikumus, uz kuriem minētie īpašie pasākumi neattiecas.

                     (4)

                     Lai mazinātu slogu valstu budžetam, ko izmanto Covid-19 pandēmijas seku mazināšanai, saskaņā ar budžeta apropriācijām un ņemot vērā pieejamo finansējumu būtu jādod iespēja vadošajām iestādēm izņēmuma kārtā pieprasīt līdzfinansējuma likmi 100 % apmērā, kas piemērojama 2020.–2021. grāmatvedības gadam.

                     (5)

                     Lai nodrošinātu lielāku elastību Covid-19 pandēmijas seku mazināšanā, būtu jānodrošina, ka dalībvalstīm ir lielāka elastība programmu īstenošanā, un attiecībā uz izmaiņām pārrobežu sadarbības programmās būtu jāparedz vienkāršota procedūra, kurai nav nepieciešams Komisijas lēmums. Būtu jāprecizē, kāda informācija par šādām izmaiņām ir jāiesniedz Komisijai.

                     (6)

                     Ņemot vērā ar Covid-19 pandēmiju saistītās situācijas steidzamību, ir lietderīgi ļaut nekavējoties piemērot pasākumus, kas paredzēti šajā regulā, kurai tādēļ būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

                     (7)

                     Tādēļ Īstenošanas regula (ES) Nr. 447/2014 būtu attiecīgi jāgroza.

                     (8)

                     Šajā regulā paredzētie pasākumi ir saskaņā ar atzinumu, ko sniegusi ar Regulu (ES) Nr. 231/2014 izveidotā IPA II komiteja,

               IR PIEŅĒMUSI ŠO REGULU.

            1. pants
            Īstenošanas regulu (ES) Nr. 447/2014 groza šādi:

                        1)

                        regulas 28. pantam pievieno jaunu 2.A punktu:

                           “2.A.   Atkāpjoties no 2. punkta, pēc vadošās iestādes pieprasījuma izdevumiem, kas deklarēti maksājumu pieteikumos pārskata gadā, kurš sākas 2020. gada 1. jūlijā un beidzas 2021. gada 30. jūnijā, vienam vai vairākiem prioritārajiem virzieniem var piemērot 100 % līdzfinansējuma likmi.
                           Pieprasījumus grozīt līdzfinansējuma likmi iesniedz saskaņā ar 31. panta 5.A punktā noteikto programmu grozījumu procedūru, un tiem pievieno pārskatīto programmu. 100 % līdzfinansējuma likmi piemēro tikai tad, ja Komisija ir apstiprinājusi attiecīgo sadarbības programmas grozījumu pirms pēdējā starpposma maksājuma pieteikuma iesniegšanas saskaņā ar Regulas (ES) Nr. 1303/2013 135. panta 2. punktu.
                           Grāmatvedības gada, kas sākas 2021. gada 1. jūlijā un beidzas 2022. gada 30. jūnijā, pirmajā dienā līdzfinansējuma likme automātiski atjaunojas tādā līmenī, kāds bija dienā, kad Komisijai tika iesniegts otrajā daļā minētais pieprasījums grozīt līdzfinansējuma likmi.”;

                        2)

                        regulas 31. pantam pievieno jaunu 5.A punktu:

                           “5.A.   Atkāpjoties no 5. punkta, pārrobežu sadarbības programmās atbilstoši 27. panta a) punktam vadošā iestāde plānošanas periodā var pārvietot summu, kas sasniedz 8 % no prioritātei 2020. gada 1. februārī atvēlētā piešķīruma, nepārsniedzot 4 % no programmas budžeta, uz citu tās pašas programmas prioritāti. Šādi pārvietojumi neskar iepriekšējos gadus.
                           Tos uzskata par nebūtiskiem, un tiem nav vajadzīgs Komisijas lēmums par programmas grozīšanu. Tomēr tie atbilst visām regulatīvajām prasībām, un tos iepriekš apstiprina Apvienotā uzraudzības komiteja. Dalībvalsts paziņo Komisijai pārskatīto finanšu plānu.
                           Šā panta 2. un 3. punktu nepiemēro programmas grozījumiem saskaņā ar šo punktu.”

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 26. jūnijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 77, 15.3.2014., 11. lpp.

            (2)  Komisijas Īstenošanas regula (ES) Nr. 447/2014 (2014. gada 2. maijs), ar ko paredz īpašos noteikumus par Eiropas Parlamenta un Padomes Regulas (ES) Nr. 231/2014, ar ko izveido Pirmspievienošanās palīdzības instrumentu (IPA II), piemērošanu (OV L 132, 3.5.2014., 32. lpp.)

            (3)  Eiropas Parlamenta un Padomes Regula (ES) Nr. 1303/2013 (2013. gada 17. decembris), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (OV L 347, 20.12.2013., 320. lpp.).

            (4)  Eiropas Parlamenta un Padomes Regula (ES) Nr. 1299/2013 (2013. gada 17. decembris) par īpašiem noteikumiem par atbalstu no Eiropas Reģionālās attīstības fonda saistībā ar mērķi “Eiropas teritoriālā sadarbība” (OV L 347, 20.12.2013., 259. lpp.).

            (5)  Eiropas Parlamenta un Padomes Regula (ES) 2020/460 (2020. gada 30. marts), ar kuru groza Regulas (ES) Nr. 1301/2013, (ES) Nr. 1303/2013 un (ES) Nr. 508/2014 attiecībā uz īpašiem pasākumiem, kas nepieciešami, lai piesaistītu investīcijas dalībvalstu veselības aprūpes sistēmās un citos to ekonomikas sektoros, reaģējot uz Covid-19 uzliesmojumu (Investīciju iniciatīva reaģēšanai uz koronavīrusu) (OV L 99, 31.3.2020., 5. lpp.).

            (6)  Eiropas Parlamenta un Padomes Regula (ES) 2020/558 (2020. gada 23. aprīlis), ar ko Regulas (ES) Nr. 1303/2013 un (ES) Nr. 1301/2013 groza attiecībā uz īpašiem pasākumiem, lai nodrošinātu ārkārtas elastību Eiropas strukturālo un investīciju fondu izmantošanā, reaģējot uz Covid-19 uzliesmojumu (OV L 130, 24.4.2020., 1. lpp.).